title: Berit Aunli

text: Maastohiihdon maailmancupin kokonaiskilpailun Aunli voitti kaudella 1981–1982. Norjan mestaruuksia hän voitti 15. Hänen seuransa on Strindheim IL.


title: Berit Aunli

text: Myös hänen aviomiehensä Ove Aunli ja isänsä Kristen Kvello ovat entisiä huippuhiihtäjiä .


title: Rauno Miettinen

text: Rauno Miettinen (s. 25. toukokuuta 1949 Kuopio) on suomalainen uransa lopettanut yhdistetyn hiihtäjä ja olympiamitalisti.


title: Rauno Miettinen

text: Urallaan Miettinen edusti Suomea neljissä olympialaisissa (Sapporo 1972, Innsbruck 1976, Lake Placid 1980 ja Sarajevo 1984), joista hän voitti Sapporossa hopeaa ja oli sekä Innsbruckissa että Sarajevossa neljäs (Lake Placidissä 23.). MM-kisoista hän sai kolme hopeaa: Lahdesta 1978 henkilökohtaisesti sekä joukkuekilpailuista Oslosta 1982 ja Rovaniemellä 1984. Vuoden 1970 MM-kisoissa Tatralla hän oli neljäs. Vuosina 1968 ja 1969 Miettinen voitti junioreiden maailmanmestaruuden.


title: Rauno Miettinen

text: Holmenkollenin kisoissa Rauno Miettinen voitti yhdistetyn vuosina 1969, 1971, 1972, 1973 ja 1978. Salpausselän kisoissa hän voitti 1976 ja 1982. Schwarzwald-pokaalin Miettinen voitti kolmesti: 1974, 1975 ja 1978.


title: Rauno Miettinen

text: Miettinen lopetti kansainvälisen uransa 1984, jolloin hän voitti olympialaisten jälkeen helmikuussa Falunin maailmancupin osakilpailun.


title: Rauno Miettinen

text: Seuratasolla Miettinen edusti Suonenjoen Vasamaa. Ammatiltaan hän on leipuri ja urheilupaikkojen hoitaja. Hän toimi pitkään urheilupaikkojen hoitajana Suonenjoella. Pro Urheilu -palkinnon Miettinen sai vuonna 2009.


title: Anette Bøe

text: Anette Bøe (s. 5. marraskuuta 1957 Larvik) on norjalainen maastohiihtäjä, jonka uran menestyksekkäimmät vuodet ajoittuivat 1980-luvulle. Seefeldin MM-kilpailuissa 1985 hän voitti kaksi henkilökohtaista kultamitalia.


title: Anette Bøe

text: Lake Placidin olympialaisissa 1980 Bøe hiihti toisen osuuden viestissä, jossa Norjan joukkue saavutti pronssia. Henkilökohtaisessa 5 kilometrin kilpailussa hän sijoittui 24:nneksi. Oslon MM-hiihtoihin 1982 hän saapui ainoana korkeanpaikan harjoittelulla valmistautuneena norjalaisena. Hän sijoittui 10 kilometrillä viidenneksi 4,8 sekuntia pronssimitalisti Květa Jerioválle hävinneenä ja 5 kilometrillä neljänneksi 0,4 sekuntia pronssimitalisti Brit Petterseniä jäljessä. Viestissä hän hiihti avausosuuden ja voitti kultaa yhdessä Inger Helene Nybråtenin, Berit Aunlin ja Brit Pettersenin kanssa. Kisojen lopuksi Bøe sijoittui 20 kilometrillä kahdeksanneksi. Viikko MM-kisojen jälkeen hän voitti Salpausselän Kisoissa 10 kilometrin kilpailun, jossa norjalaiset nappasivat viisi ensimmäistä sijaa. Sarajevon olympialaisissa 1984 Bøetä ei nimetty kahdelle ensimmäiselle matkalle, mistä suuttuneena hän lähti kesken kisojen kotiinsa.


title: Anette Bøe

text: Seefeldin MM-hiihtoihin 1985 Bøe valmistautui leireilemällä suomalaisten kanssa Sveitsissä ja turvautumalla suomalaisvalmentaja Immo Kuutsan neuvoihin. MM-kisojen kahdella ensimmäisellä matkalla hän voitti kaksi kultaa: hopeamitalisti Marja-Liisa Kirvesniemi hävisi hänelle 10 kilometrillä 1,4 sekuntia ja 5 kilometrillä 10,3 sekuntia. Viestissä hän hiihti avausosuuden ja toi Norjan vaihtoon 27 sekunnin johtoasemassa mutta lopulta joukkue jäi hopealle. Bøe päätti kisansa pronssimitaliin 20 kilometrin kilpailussa 24,4 sekuntia Grete Ingeborg Nykkelmolle hävinneenä; Norja saavutti neloisvoiton. Kaudella 1984–1985 Bøe voitti myös maastohiihdon maailmancupin kokonaiskilpailun.


title: Anette Bøe

text: Oberstdorfin MM-kilpailuissa 1987 Anette Bøe sijoittui 10 kilometrillä 19:nneksi 2.23,8 maannaiselleen Anne Jahrenille hävinneenä ja 5 kilometrillä parhaana norjalaisena viidenneksi 16,8 sekuntia Suomen Marjo Matikaiselle hävinneenä. Viestikilpailussa Bøe yritti heti ankkuriosuutensa aluksi käyttää hyväkseen neuvostoliittolaisten kompurointia vaihdossa ja repiä eroa näihin mutta ei onnistunut pysymään edellä vaan tuli hopealle 37,3 sekuntia Neuvostoliitolle hävinneenä. Vielä 20 kilometrillä Bøe oli paras norjalainen ja sijoittui kuudenneksi 1.19,4 ruotsalaista Marie-Helene Westiniä hitaampana.


title: Anette Bøe

text: Anette Bøe oli hiihtourallaan usein riidoissa Norjan hiihtoliiton kanssa ja harjoitteli paljon suomalaisten kanssa. Hänet tunnettiin myös riehakkaana juhlijana, joka 1980-luvun alun Holmenkollenin hiihtokisojen päätösbanketissa esitti stripteasea.


title: Hilkka Riihivuori

text: Hilkka Riihivuori (o.s. Kuntola, s. 24. joulukuuta 1952 Jurva) on suomalainen entinen hiihtäjä, maailmanmestari ja olympiamitalisti.


title: Hilkka Riihivuori

text: Seuratasolla Riihivuori edusti Jurvan Urheilijoita ja Tampereen Pyrintöä. Urheilu-uransa jälkeen hän on työskennellyt Tampereen kaupungin palveluksessa liikuntasihteerinä. Hän on ilmoittanut jäävänsä eläkkeelle vuoden 2016 lopussa. Hän asuu Tampereen Lamminpäässä.


title: Hilkka Riihivuori

text: Riihivuori voitti Lake Placidin olympialaisissa 1980 olympiahopeaa sekä 5 km:n kilpailussa 15. helmikuuta että 10 km:n kilpailussa 18. helmikuuta.


title: Hilkka Riihivuori

text: Opetusministeriö myönsi Riihivuorelle Pro Urheilu -tunnustuksen vuonna 2005. Hilkka Riihivuoren tytär Johanna Riihivuori on myös kilpahiihtäjä. Hilkan veli Ossi Kuntola oli myös kilpahiihtäjä, parhaana saavutuksenaan nuorten MM-mitali ja nuorten SM-kultaa.


title: Hilkka Riihivuori

text: Hilkka Riihivuoren puoliso, Erkki Riihivuori menehtyi toukokuussa 2016. Riihivuorilla on vuosina 1982 ja 1985 syntyneet lapset ja kolme lastenlasta. Riihivuori jäi eläkkeelle vuoden 2017 maaliskuussa liikuntasihteerin työstään Tampereen kaupungilla.


title: Jääkiekko talviolympialaisissa 1932

text:
Jääkiekko oli olympialaisten ohjelmassa neljättä kertaa vuoden 1932 talviolympialaisissa. Jääkiekon olympiaturnauksen ottelut pelattiin 4.–13. helmikuuta 1932. Turnaus oli samalla myös maailmanmestaruuskilpailu.
Koska kilpailujen aikaan oli käynnissä suuri lama, useimmilla Euroopan mailla ei ollut varaa matkustaa Yhdysvaltoihin. Euroopan maat järjestivät samana vuonna Euroopan mestaruuskilpailut Berliinissä.


title: Jääkiekko talviolympialaisissa 1932

text: Lopulta vain neljä joukkuetta osallistui Lake Placidin olympiaturnaukseen. Euroopan maista turnaukseen osallistuivat vain Puola ja Saksa. Osallistuneiden joukkueiden välillä pelattiin kaksinkertainen sarja, jonka perusteella jaettiin mitalit. Kanada voitti neljännen perättäisen olympiakullan. Kanadan joukkuetta edusti Winnipeg Hockey Club.


title: Esko Saira

text: Esko Raimo Saira (s. 14. kesäkuuta 1938 Lemi) on entinen suomalainen ampumahiihtäjä ja olympiamitalisti.


title: Esko Saira

text: Saira voitti ampumahiihtoviestin olympiahopeaa Sapporossa 1972 ja Innsbruckissa 1976. Henkilökohtaisilla matkoilla hän sijoittui molemmissa kisoissa kuudenneksi. Anterselvan MM-kisoissa 1975 hän voitti pronssia 20 kilometrin matkalla. Pohjoismaiden mestaruuden hän voitti 20 kilometrillä vuosina 1973 ja 1975 sekä viestissä vuosina 1971, 1973, 1975 ja 1976.


title: Esko Saira

text: Seuratasolla Saira edusti muun muassa Lemin Eskoja. Hän voitti Suomen mestaruuden 20 kilometrillä vuonna 1972 ja 10 kilometrillä vuonna 1975. Nykyaikaisessa kolmiottelussa hän voitti Suomen mestaruuden vuosina 1969 ja 1970.


title: Näytteenottotaajuus

text: Näytteenottotaajuus on taajuus, joka ilmoittaa jatkuvasta analogisesta signaalista otettavien näytteiden määrän sekunnissa. Tavallisimmin näytteet muunnetaan analogia-digitaalimuuntimella lukuarvoiksi, joiden perusteella alkuperäisen kaltainen jatkuva signaali voidaan muodostaa uudelleen, mikäli näytteenottotaajuus on riittävän suuri.


title: Näytteenottotaajuus

text: Näytteenottoteoreeman mukaan suurimpaan signaalissa esiintyvään taajuuteen nähden kaksinkertainen näytteenottotaajuus on riittävä, jotta alkuperäinen signaali voidaan muodostaa uudelleen. Esimerkiksi jos ihmisen kuuleman ääni-informaation taajuuskaista on noin 15000 Hz, riittävä näytteenottotaajuus on vähintään 30000 Hz. Liian pieni näytteenottotaajuus aiheuttaa laskostumista, jolloin signaalista saadaan vähemmän kuin kaksi näytettä värähtelyjakson aikana, eikä alkuperäistä signaalia enää voida tarkasti palauttaa näytteiden perusteella.


title: Näytteenottotaajuus

text: Käytännön sovelluksissa näytteenottotaajuus on aina suurempi kuin kaksinkertainen kaistaleveys, esimerkiksi CD-levyillä äänisovelluksissa 44.1 kHz. Tällöin puhutaan ylinäytteistämisestä.


title: Näytteenottotaajuus

text: Näytteenottotaajuuden ja kaistaleveyden välisen riippuvuuden teoreettinen perusta on siinä, että mielivaltaisen signaalin esittämiseen tarvittavien vapausasteiden lukumäärä aikayksikköä kohti on verrannollinen signaalin käytettävissä olevaan kaistanleveyteen.


title: Toni Innauer

text: Anton ”Toni” Innauer (s. 1. huhtikuuta 1958 Bezau, Itävalta) on itävaltalainen mäkihypyn olympiavoittaja.


title: Toni Innauer

text: Keski-Euroopan mäkiviikolla 1975–1976 Toni Innauer voitti kolme osakilpailua mutta epäonnistui Innsbruckin kilpailussa sen verran, että jäi kokonaiskilpailussa neljänneksi. Samana talvena Innsbruckin olympialaisissa Innauer oli mäkikilpailujen suuri suosikki mutta joutui tyytymään suurmäessä hopeaan maanmiehensä Karl Schnablin takana ja normaalimäessä seitsemänteen sijaan. Edelleen vuonna 1976 Innauer voitti Holmenkollenin kilpailun ja paransi Oberstdorfin lentomäessä kaksi kertaa maailmanennätystä (174 ja 176 metriä) voittaen epävirallisen maailmanmestaruuden. Seuraavana vuonna hän saavutti virallisissa lentomäen MM-kilpailuissa Vikersundissa hopeaa ja sijoittui Keski-Euroopan mäkiviikolla jälleen neljänneksi voitettuaan yhden osakilpailun. Lahden MM-kilpailuissa 1978 Innauer sijoittui 24:nneksi pienessä mäessä ja 38:nneksi suurmäessä.


title: Toni Innauer

text: Lake Placidissa 1980 Innauer voitti normaalimäessä olympiakultaa ja sijoittui suurmäessä neljänneksi. Jo muutama kuukausi ennen olympialaisia hän oli loukannut kehräsluunsa, ja joulukuussa 1980 kaatumisen yhteydessä häneltä murtui pohjeluu ja revähtivät nivelsiteet. Oslon MM-kilpailuissa 1982 hän sijoittui normaalimäen kilpailussa 29:nneksi. Sittemmin hän on toiminut valmennus- ja joukkueenjohtotehtävissä. Hänen poikansa Mario Innauer on myös mäkihyppääjä ja on kuulunut Itävallan a-maajoukkueeseen.


title: Alf Andersen

text: Alf Steen Andersen (5. toukokuuta 1906 Drammen - 12. huhtikuuta 1975 Frogn, Norja) oli norjalainen mäkihyppääjä.


title: Alf Andersen

text: Andersenin uran menestyksekkäimmät vuodet ajoittuivat 1920- ja 1930-luvulle, jolloin hän oli maailman huipulla. 1928 talviolympialaisissa Sveitsin Sankt Moritzissa hän voitti mäkihypyssä olympiakultaa.


title: Alf Andersen

text: Toisen arvokisamitalinsa Andersen saavutti seitsemän vuotta myöhemmin 1935 Vysoké Tatryn MM-hiihdoista sijoituttuaan norjalaisten kolmoisvoittoon päättyneessä mäkihyppykilpailussa pronssille.


title: Juhani Suutarinen

text: Taisto Juhani Suutarinen (s. 24. toukokuuta 1943 Uukuniemi) on suomalainen ampumahiihdon maailmanmestari ja olympiamitalisti. Suutarinen voitti olympia- ja MM-tasolla kaikkiaan kuusi mitalia.


title: Juhani Suutarinen

text: Suutarinen aloitti ampumahiihdon armeija-aikanaan. Hän kilpailee edelleen veteraanisarjoissa hiihdossa, ampumahiihdossa ja ampumajuoksussa.


title: Yoshiki Hayashi

text: Yoshiki Hayashi (, s. 20. marraskuuta 1965 Tateyama, Japani) on yleisemmin Yoshiki-nimellä tunnettu japanilainen muusikko ja tuottaja. Yoshiki on tunnettu varsinkin Japanin musiikkiteollisuutta 80- ja 90-luvuilla ravistelleesta ja uudistaneesta yhtyeestä X Japan (alun perin nimeltään vain X), jonka johtaja hän oli. Yoshiki soitti yhtyeessä sekä rumpuja että pianoa. Koska X Japanin musiikki ja visuaalinen olemus oli Japanissa 80-luvulla vallinnutta korrektia, kiiltokuvamaista musiikkia huomattavasti šokeeraavampaa (alkutuotannon kappaleilla oli nimiä kuten ”Orgasm”, ”Standing Sex” ja ”I'll Kill You”), oli yhtyeen aluksi vaikea saada levy-yhtiöitä taakseen. Yoshiki, joka on tunnettu peräänantamattomana ja äärimmäisen kunnianhimoisena perfektionistina, perusti äitinsä rahallisella tuella vuonna 1986 oman levy-yhtiön, Extasy Recordsin.


title: Yoshiki Hayashi

text: Yoshiki on säveltänyt myös mm. ihailemansa Kiss-yhtyeen klassiselle tribuuttilevylle "Kiss My Ass" 1994, Japanin keisari Akihiton hallituskauden 10-vuotisjuhlallisuuksien musiikin v. 1999 sekä vuoden 2005 World Expo -tapahtuman teemakappaleen nimeltä "I'll Be Your Love", jonka esitti Dahlia-nimellä toimiva havaijilainen naisartisti. Yoshiki asuu ja työskentelee tällä hetkellä Los Angelesissa. Yoshiki on toiminut tuottajana useille suurille japanilaisille artisteille, kuten Dir en greylle ja työskennellyt niin Queen-yhtyeen Roger Taylorin kuin The Beatlesin tuottajan George Martinin kanssa.


title: Yoshiki Hayashi

text: Yoshiki on soittanut pianoa 4-vuotiaasta asti. Yoshikin paikoin huomattavan androgyynin tyylin, joka levisi osaksi X Japan -yhtyeen imagoa, on sanottu olevan perua Japanissa 70-luvulla suurta suosiota nauttineesta Riyoko Ikedan shōjo-mangasta Versailles no bara, jonka pääosassa on mieheksi tekeytyvä nainen miesten maailmassa 1700-luvun Ranskassa.


title: Yoshiki Hayashi

text: Yoshiki on joutunut käyttämään niskatukea niskan venähtämisen vuoksi rumpuja soittaessaan ja on myös useita kertoja murtanut ranteensa rumpuja lyömällä. Vuonna 1989 Yoshiki lyyhistyi kesken kiertueen. Lääkärit sanoivat hänen kärsivän liiallisen työnteon aiheuttamasta neurosirkulatorisesta asteniasta. Sairaalassa Yoshiki totesi mm.: "Kadun todella, etten voinut hakata rumpuja kuolemaani asti, ja häpeän itseäni, kun luhistuin ennen kiertueen päättymistä ja palaan onnistuneesti normaalielämään." Sairastumisensa aikoihin Yoshiki aloitti Art of Lifen sävellystyön, joka tuli kestämään kolme vuotta. Yhtyeen harjoitussessiot kestivät myös jopa lähes 10 tuntia yhtäjaksoisesti, ja ainakin kahdesti Yoshiki on rikkonut rumpusetin lavalla esiintyessään.


title: Yoshiki Hayashi

text: Soolotöissään Yoshiki on keskittynyt taidemusiikkiin 1990-luvun alusta lähtien. Hänen sooloalbumeistaan Eternal Melody I (1993) käsittää lähinnä X:n kappaleiden sinfoniaversioita, Eternal Melody II (2005) puolestaan on pianovoittoinen ja sisältää pääasiassa X:n jälkeistä tuotantoa. Edesmenneelle yhtyetoverilleen ja hyvälle ystävälleen hidelle hän sävelsi seitsemäntoistaminuuttisen Without Youn. Yoshiki aikoi perustaa hiden kanssa X Japanin uudelleen, mutta suunnitelmat rikkoontuivat hiden menehtyessä 2.5.1998.


title: Yoshiki Hayashi

text: Yoshikin isä teki itsemurhan Yoshikin ollessa vain kymmenen, ja juuri Yoshiki löysi isänsä ruumiin. Isänsä kuoleman jälkeen Yoshikille tuli koulussa ongelmia. Hän alkoi hankkiutua muiden seuraan, sillä hän pelkäsi yksinolemista. On sanottu, että Yoshiki purki juuri rumpuihin sisäisiä patoutumiaan. Hän löysi lohtua musiikista ja perustikin teini-iässä ystävänsä Toshin kanssa Noisen, josta tuli myöhemmin X.


title: Yoshiki Hayashi

text: X Japanin hajoamisen ja hiden kuoleman jälkeen Yoshiki vetäytyi julkisuudesta surun ja syyllisyyden vuoksi. Haastattelussa hän kertoo tehneensä itsensä tarkoituksella kiireiseksi, jotta hänellä ei olisi aikaa ajatella hideä ja menneisyyttään. Vuonna 2002 Yoshiki liittyi ystävänsä Tetsuya Komuron globe-yhtyeeseen, jossa hän soitti vaihtelevasti pianoa, rumpuja ja kitaraa sekä sävelsi yhdessä Komuron kanssa. 2005 Yoshiki erosi globesta ja keskittyi soolotöihinsä. Nykyään Yoshiki työskentelee jo pidemmän aikaa keskeneräisenä olleen Violet UK -projektin parissa, joka pyrkii tekemään yhtä suuren käänteen musiikkiteollisuudessa kuin X Japanin musiikki teki Japanissa 80-luvulla. Huhtikuusta 2006 alkaen ainakin Violet UK:n MySpace-sivulla on voinut kuunnella näytteitä Yoshikin uudesta musiikista.


title: Yoshiki Hayashi

text: Violet UK:n lisäksi Yoshiki jatkaa työtään muillakin musiikin alueilla. Animefaniksi tunnustautuneen Yoshikin on vuonna 2007 tarkoitus säveltää musiikki Versailles no bara -elokuvaan. Yoshiki myös osallistui kunniavieraana 4.–6.8.2006 järjestettyyn yhdysvaltalaiseen, Japanin populaarikulttuuriin keskittyvään Otakon-tapahtumaan. Otakonissa hän ilmoitti luovansa uuden yhtyeen japanilaismuusikko Gacktin (myöhemmin myös Miyavin ja Sugizon) kanssa. Lupaus toteutui, kun uusi yhtye, S.K.I.N. suoritti debyyttiesiintymisensä 29.6.2007 Yhdysvaltojen Anime Expo -messuilla. Samoihin aikoihin Yoshiki myös ilmoitti, että X Japan yhdistyy jälleen ja että yhtyeen ensimmäinen julkaisu tulee olemaan Without You Toshin laulamana.


title: Markus Pöyhönen

text: Markus Ilkka Juhani Pöyhönen (s. 25. lokakuuta 1978 Vantaa) on suomalainen pikajuoksija. Pöyhösen valmentajana toimi Atte Pettinen.


title: Markus Pöyhönen

text: Pöyhönen nousi yllättäen suomalaisen pikajuoksun huipulle vuonna 2000 Kouvolassa pidettyjen 22-vuotiaiden SM-kilpailujen jälkeen. Hän voitti tuolloin 100 metrin juoksun. Lahden eliittikisoissa 2001 Pöyhönen juoksi ajan 10,36. Tuota nopeammin oli hyväksytyissä olosuhteissa juossut suomalaisista vain Tommi Hartonen. Ennen yleisurheilu-uraansa Pöyhönen harrasti pikaluistelua.


title: Markus Pöyhönen

text: Kaudella 2002 Pöyhönen siirtyi Viipurin Urheilijoista Helsingin Kisa-Veikkoihin. Pöyhönen valittiin tuona vuonna halli-EM-kilpailuihin Wieniin, jossa hän pääsi välieriin asti.


title: Markus Pöyhönen

text: Kesällä 2002 Kalevan kisoissa Pöyhönen voitti 100 metrin juoksun Suomen mestaruuden ennätyksellään 10,23. Kesän lopussa Münchenin EM-kisoissa Pöyhönen sijoittui 100 metrin loppukilpailussa alun perin viidenneksi. Kilpailun voittanut Dwain Chambers kärähti vuonna 2003 THG:n käytöstä. Pitkällisten tutkimusten jälkeen Kansainvälinen Yleisurheiluliitto IAAF teki kesäkuussa 2006 päätöksen, jonka mukaan kaikki Chambersin tulokset aikavälillä 1. tammikuuta 2002 – 1. elokuuta 2003 mitätöidään. Näin ollen Pöyhösen sijoitus EM-kisoissa oli lopulta neljäs.


title: Markus Pöyhönen

text: Kesällä 2005 Helsingin MM-kisoissa Markus Pöyhönen putosi alkuerissä ollen ensimmäisten alkuerien 33. ajalla 10,49.


title: Markus Pöyhönen

text: Keväällä 2006 Pöyhönen saavutti julkisuutta urheilun ulkopuolella osallistuttuaan suosittuun "Tanssii tähtien kanssa" -televisio-ohjelmaan. Pöyhönen oli kihloissa laulaja Sofia Zidan kanssa. Suhteen päättymisestä uutisoitiin lokakuussa 2007 noin 1,5 vuoden seurustelun jälkeen ja puoli vuotta kihlautumisesta.


title: Markus Pöyhönen

text: Pöyhösen kotoa oli löydetty kotietsinnän yhteydessä steroideja ja häntä vastaan nostettiin syyte laittomaan tuontitavaraan ryhtymisestä elokuussa 2009. Ei ole tiedossa, käyttikö Pöyhönen steroideja itse. Hänet tuomittiin lievästä laittomaan tuontitavaraan ryhtymisestä 10 päiväsakkoon Helsingin käräjäoikeudessa maaliskuussa 2010.


title: Markus Pöyhönen

text: Pöyhönen lopetti urheilu-uransa vuonna 2008. Nykyisin hän työskentelee Suomen Luomukeskuksen myynti- ja markkinointipäällikkönä. Pöyhönen on seurustellut Ilona Leszczynskin kanssa vuodesta 2016 lähtien.


title: Hans-Georg Aschenbach

text: Hans-Georg Aschenbach (s. 20. lokakuuta 1951 Brotterode) on Saksan demokraattista tasavaltaa edustanut mäkihyppääjä. Hän voitti 1970-luvulla kaksi maailmanmestaruutta ja yhden olympiakultamitalin.


title: Hans-Georg Aschenbach

text: Aschenbach voitti vuonna 1969 nuorten Euroopan mestaruuden. Sapporon olympialaisissa 1972 hän sijoittui normaalimäessä 31:nneksi. Vuonna 1973 hän voitti Oberstdorfissa lentomäen maailmanmestaruuden. Talvella 1973–1974 hän voitti Keski-Euroopan mäkiviikon ja samana keväänä Falunin MM-kisoissa maailmanmestaruuden sekä normaali- että suurmäessä. Samana vuonna hänet valittiin Itä-Saksan vuoden urheilijaksi.


title: Hans-Georg Aschenbach

text: Vielä vähän ennen vuoden 1976 talviolympialaisia Aschenbach kärsi pahasta polvivammasta mutta kuntoutui Innsbruckin kisoihin ja voitti normaalimäessä olympiakultaa sekä sijoittui suurmäessä kahdeksanneksi. Tuon talven jälkeen Aschenbach lopetti hyppyuransa. Hän valmistui myöhemmin lääkäriksi.


title: Hans-Georg Aschenbach

text: Hans-Georg Aschenbachin veli Dietmar Aschenbach oli myös maansa kärkipään mäkihyppääjiä.


title: Walter Steiner

text: Walter Steiner (s. 15. helmikuuta 1951 Wildhaus) on sveitsiläinen, 1970-luvulla menestynyt mäkihyppääjä.


title: Walter Steiner

text: Steiner voitti kautta aikain ensimmäisen lentomäen maailmanmestaruuden Planicassa vuonna 1972. Samana vuonna Sapporon olympiakisoissa hän saavutti suurmäestä hopeaa puolalaisen yllättäjän Wojciech Fortunan takana ja sijoittui pienessä mäessä 14:nneksi.


title: Walter Steiner

text: Vuonna 1973 Oberstdorfissa Steiner oli lentomäen MM-kisoissa hopealla. Vuonna 1977 hän voitti Vikersundissa toisen lentomäen maailmanmestaruutensa. Hänen lisäkseen kahteen lentomäen maailmanmestaruuteen ovat pystyneet vain Saksan Sven Hannawald (2000 ja 2002) ja Norjan Roar Ljøkelsøy (2004 ja 2006). Hän teki mäkihypyn pituusennätyksen 169 metriä Planicassa vuonna 1974.


title: Walter Steiner

text: Falunin MM-kilpailuissa 1974 Steiner sijoittui pienessä mäessä neljänneksi. Innsbruckin olympiakisoissa 1976 hän oli sekä pienessä että isossa mäessä yhdeksäs. Lahden MM-kilpailuissa 1978 hän sijoittui kymmenenneksi suurmäessä ja 26:nneksi pienessä mäessä.


title: Walter Steiner

text: Steiner sijoittui Keski-Euroopan mäkiviikon kokonaispisteissä toiseksi kausina 1973–1974 ja 1976–1977. Hän voitti Salpausselän kilpailun vuosina 1973, 1975 ja 1977, Holmenkollenin vuonna 1974 sekä Ounasvaaran vuonna 1977.


title: Simhat Tora

text: Simhat Tora () on juutalaisten viettämä Tooran ilojuhla. Sitä vietetään heti sukkot-juhlan päätyttyä, gregoriaanisen kalenterin lokakuussa.


title: Simhat Tora

text: Tooran ilojuhlassa juutalaiset iloitsevat siitä, että Toora on saatu luettua loppuun. Toora on jaettu osiin siten, että se saadaan luettua vuoden mittaan kokonaan synagogan jumalanpalveluksissa. Simhat Tora -juhlassa luetaan Tooran viimeiset jakeet ja aloitetaan lukeminen taas alusta, luomiskertomuksesta.


title: Simhat Tora

text: Simhat Toran ilta- ja aamujumalanpalvelukset ovat tunnelmaltaan erityisen iloisia ja hilpeitä. Juhlallisuudet alkavat iltajumalanpalveluksessa. Silloin seurakunnan miehet kantavat Toora-kääröjä ympäri synagogaa seitsemän kertaa. Juutalaiset laulavat ja tanssivat synagogissa, ja ilonpito jatkuu usein vielä ulkona kaduillakin etenkin Israelissa. Monissa synagogissa lapsille annetaan lippuja, joita he voivat heiluttaa tanssin aikana. Heille saatetaan jakaa myös suklaata, karamelleja tai hedelmiä.


title: Simhat Tora

text: Iltajumalanpalveluksessa luetaan viimeinen Tooran viikoittaisista katkelmista (5.Moos 33:1-34) aivan viimeistä osaa lukuun ottamatta. Se kertoo Israelin kansan pääsystä luvattuun maahan ja Mooseksen kuolemasta.


title: Simhat Tora

text: Tooran ilojuhla jatkuu aamulla. Toora-kääröjä kannetaan taas seitsemän kierrosta synagogan ympäri. Viidennen Mooseksen kirjan viimeinen osa luetaan kokonaan ja sen jälkeen ensimmäisen Mooseksen kirjan ensimmäinen luku. Joskus ortodoksijuutalaisissa synagogissa kaikki seurakunnan miehet ja bar mitzva -iän ylittäneet pojat saavat "alijan" eli kunnian lukea Tooraa. Konservatiivijuutalaisten keskuudessa myös naiset voivat saada "alijan". Sen jälkeen kaikki lapset saavat "alijan", jota kutsutaan nimellä "kol han'arim" (kaikki lapset). Lapset kerääntyvät synagogan eteen, ja heidän yläpuolellaan pidetään rukousliinaa eli "tallitia". On erityisen suuri kunnia päästä lukemaan Tooran viimeinen osa, samoin Genesiksen alku.


title: Logo

text: Logo on yrityksen tai tuotteen nimen tietty tarkoin määrätty graafinen esitystapa. Logo eroaa liikemerkistä siinä, että liikemerkki kattaa logon lisäksi myös kuvallisen symbolin.


title: Logo

text: Logoa käytetään yleensä toiminimestä, tavaramerkistä tai brändistä. Logo perustuu usein olemassa olevaan kirjasintyyppiin, mutta sitä on usein muokattu edelleen muokkaamalla kirjainten ulkonäköä, sijoittelua ja suhteellista kokoa.


title: Logo

text: Logo on organisaation tärkein tunnus, jota käytetään käyntikorteissa, papereissa ja mainosmateriaaleissa.


title: Pequotit

text: Pequotit (suomeksi "hävittäjät") olivat algonkinien kielikuntaa edustava intiaanikansa Pohjois-Amerikassa. He asuivat Connecticutin rannikkoseutujen itäosissa ja heidän määränsä oli alun perin yli 6 000 henkeä. 1630-luvulla Connecticutin alueita koetellut isorokko ja Mohegaanien irtautuminen pequoteista omaksi erilliseksi kansanosaksi pudotti pequotien määrän puoleen. Eurooppalaisten siirtokuntien saapuminen uudelle mantereelle vei pequotien elintilaa. Vuonna 1637 brittien aseistetut joukot hyökkäsivät Massachusettsin puritaanien toivomuksesta pequotien pääkylään ja järjestivät kansanmurhan, josta selvinneet pequotit menettivät oman identiteettinsä ja joutuivat sulautumaan toisiin kansoihin.


title: Pequotit

text: Pequotien varhainen historia ennen 1600-lukua on jäänyt epäselväksi. Jotkut tutkijat pitävät heitä Connecticutin alkuperäisinä asukkaina kun taas osa uskoo heidän kulkeutuneen paikalle muualta. Samaa kansakuntaa heidän kanssaan olivat joskus saattaneet olla myös montaukit, narragansettit ja nianticit, koska kaikki puhuivat algonkinien Y-murretta. Onkin mahdollista, että nämä heimot aikoinaan muodostivat salaperäisen adirondack-kansakunnan, joka dominoi irokeesien eri heimoja 1400- ja 1500-luvuilla. Perustettuaan viiden heimon liiton irokeesit onnistuivat ajamaan adirondackit New Yorkin vuoristoon, joka kantaa yhä heidän nimeään.


title: Pequotit

text: Adirondack-vuoristossa sijaitseva Tahawus on hyväksytty alkuperäiseksi nimeksi Mount Marcylle, joka on New Yorkin osavaltion korkein kohta. Muinoin se toimi alueen intiaaniväestön pyhänä paikkana. Nykyään Tahawus on aavekaupunki lopetetun kaivosteollisuuden jäljiltä.


title: Pequotit

text: Connecticutin pequotit ja Rhode Islandin narragansetit kävivät keskenään kilpailua alueen herruudesta. Kummatkin olivat onnistuneet välttymään hyvin 1614–1618 riehuneilta sairausepidemioilta, Monen muun naapuriheimon menettäessä isorokon ja muiden valkoisten mukana tulleiden kulkutautien kynsissä suurimman osan väestään. Pequotien ensimmäinen kosketus eurooppalaisiin tuli, kun hollantilaiset turkiskauppiaat alkoivat levittäytyä Hudsonin jokilaaksoista Long Islandin salmen pohjoisille rannoille. Hollantilaiset pystyttivät kauppa-asemiaan Connecticut-joen rantamille, muun muassa lähelle nykyistä Hartfordia, ja halusivat käydä kauppaa kaikkien ympäristön heimojen kanssa. Pequotit eivät hyväksyneet tätä, vaan alistivat valtansa alle seudun pienimpiä heimoja, kuten nipmucit ja mattabesicit, ja määräsivät näiden kaupankäynnistä valkoisten kanssa. Hollantilaisten siirtolaisten määrän kasvaessa lisääntyi Pequotien viha heitä kohtaan. Vuonna 1622 sotatila vältettiin vain täpärästi. Pequotit verottivat maittensa läpi kulkevia heimoja ja toimivat välittäjinä hollantilaisten turkiskaupoissa.


title: Pequotit

text: Pequotien ja hollantilaisten kauppasuhteisiin tuli särö, kun Bostonista tulleet englantilaiset alkoivat pystyttää omia kauppa-asemiaan Connecticut-joen varsille. Heidän alueensa oli järkevästi valittu vastavirtaan hollantilaisista. Näin britit kykenivät pysäyttämään turkiskuljetukset joella ennen kuin ne ehtivät pequoteille tai hollantilaisille. Tämä johti välien kiristymiseen. Pequotit olivat tyytymättömiä, samoin hollantilaiset jotka reagoivat tilanteeseen ostamalla lisää maata intiaaneilta ja rakentamalla linnoitetun kauppa-aseman. He halusivat lisäturvaa mahdollisen sotatilan varalta ja toivoivat, että pequotit ajaisivat britit pois. Näin ei kuitenkaan tapahtunut, mutta muiden heimojen silmissä pequotien valta alkoi horjua. Englantilaiset lisäsivät pequotien tyytymättömyyttä ja alkoivat tehtailla wampumeja, intiaanien omaa helmisimpukoista tehtyä valuuttaa. Se alensi tämän valuutan arvoa markkinoilla ja heikensi pequotien hallitsevaa asemaa kaupankäynnissä. Hollantilaisten kauppa-asemilla uskottiin pequotien aloittavan sodan ja ajavan britit pois.


title: Pequotit

text: Pequotien sisäiset erimielisyydet estivät sodan syttymisen. Kun he 1631 menettivät suuren johtajansa Wopigwooitin, Hollantilaismielinen Sassacus ja brittejä kannattava Uncas halusivat kumpikin edesmenneen päällikön paikalle. Asia päätettiin heimoneuvostossa ja Sassacus valittiin Wopigwooitin seuraajaksi. Uncas ei hyväksynyt päätöstä. Hänen erimielisyytensä jatkuivat hollannin siirtomaavaltaa kannattavien pequotien kanssa.


title: Pequotit

text: Tilanne johti siihen, että Uncas jätti pequotit. Osa sotureista ei kannattanut Sassacuksen linjaa, vaan päätti liittyä Uncasiin, josta tuli heidän päällikkönsä. Heihin liittyi myös mattabesicejä. Uncas muodosti kannattajineen itsenäisen ryhmän, joka kantoi pequotien susiklaanin nimeä mohegan.


title: Pequotit

text: Moheganien irtaantuminen omaksi heimokseen sekä talven 1633–1634 isorokkoepidemiat tuhosivat likimain puolet pequotien lukumäärästä, joka putosi pariin tuhanteen. Käyttäen näin syntynyttä etua hyväkseen narragansetit valtasivat Rhode Islandilta takaisin alueita, jotka pequotit olivat vuosikymmen aiemmin heiltä riistäneet. Samaan aikaan Uncas moheganeineen toivotti tervetulleeksi uusia englantilaisia siirtolaisia, jotka asettuivat Connecticutiin.


title: Pequotit

text: Sassacus ja pequotit eivät pystyneet hallitsemaan ympäristön pieniä heimoja, joiden keskuudessa levottomuudet lisääntyivät. Vuonna 1633 hollantilaiset sieppasivat kauppamatkalla olleen pequot-päällikön Tatobemin lunnaita vastaan. Pequotit maksoivat lunnaat wampumeina. Turkiksia odottaneet hollantilaiset eivät tyytyneet maksujärjestelyyn, vaan kuljettivat Tatobemin kansansa pariin vainajana. Vastauksena pequotien läntiset liittolaiset nianticit surmasivat Connecticut-joella ankkurissa olleen aluksen kapteenin ja miehistön. Aluksen miehistö sattui kuitenkin olemaan brittiläinen.


title: Pequotit

text: Sassacus yritti saada tilanteen rauhoittumaan, mutta rauhanneuvotteluilla ollut pysyvää vaikutusta. Samanaikaisesti Englannista virtasi laivalasteittain uusia siirtolaisia, jotka vaativat yhä enemmän elintilaa. Heidän joukossaan tuli lisää uskonnollisia riitoja paenneita puritaaneja, jotka olivat jo 1620-luvulla päättäneet perustaa malliyhteiskunnan uudelle mantereelle. Nämä valkoiset pyhiinvaeltajat katsoivat moraaliseksi velvollisuudekseen käännyttää pakanat kristinuskoon, koska he uskoivat jumalan säätäneen sen tavan miten eurooppalaista kulttuuria levitettiin. "Uuden-Jerusalemin" rakentaminen kukkulan laelle oli kuitenkin ongelmallinen tehtävä. Puritaanit koettivat taivuttaa intiaanit hallintomallinsa alle, mutta eivät onnistuneet aikeissaan odotusten mukaisesti. Eräs este oli Sassacus ja hänen pequotinsa, jotka suhtautuivat täysin välinpitämättömästi Uuden-Englannin puritaanien tapaan ylläpitää pelkoa ja järjestystä.


title: Pequotit

text: Pequot-sodan nimellä historiaan jääneen tapahtuman alkua nopeutti narragansett-soturien vuonna 1636 tekemä tunkeutuminen Block Islandille ankkuroituun kauppa-alukseen, jonka omistajan he surmasivat ja sieppasivat tämän pojan vangikseen. Kapteeni John Endecottin johtama 90 sotilasta käsittävä armeija lähetettiin rankaisemaan intiaaneja. Poika vapautettiin, mutta kauppiaan surmaan syyllistyneiden narragansettien uskottiin paenneen pequotien suojaan. Endecott joukkoineen pyysi Sassacusta luovuttamaan murhaajat oikeuden tuomittavaksi, mutta tämä kieltäytyi. Syntyneissä kahakoissa paljon pequotien omaisuutta tuhottiin ja joitakin heimon jäseniä ammuttiin. Pequotit vastasivat brittien iskuun surmaamalla useita valkoisia kansallisuudesta riippumatta. Connecticutin rannikolla elettiin pelon hetkiä pequotien sotapartioiden tehdessä vierailuja siirtolaisten asutuksille.


title: Pequotit

text: Hollantilaiset pysyivät sivussa tapahtumista, mutta Massachusettsin englantilaiset puritaanit päättivät lähettää lisää sotilaallista voimaa hajottamaan pequotit, joita he kuvasivat "piruiksi manalasta" ja "pimeyden voimiksi". Puritaanien todellinen vaikutin pequotien tuhoamiseksi oli yhä kasvava maannälkä, sillä uuden hurskaan Englannin rakentamiseen tarvittavat maa-alueet olivat yhä intiaanien hallussa. Pequotit yrittivät saada itselleen lisää liittolaisia ja pyysivät apua vanhoilta vihollisiltaan narraganseteilta ja jopa mohegaaneilta, mutta avunpyyntöihin vastattiin kieltävästi.


title: Pequotit

text: Keväällä 1637 Uncas liittoutui englantilaisten kanssa ja 100 mohegaanisoturia seurasi päällikköään brittiarmeijan mukana. Armeijan peruspilarin muodosti kuitenkin suuri joukko hyvin aseistettuja narragansett-sotureita, jotka päällikkönsä Canonicuksen johdolla taistelivat parinsadan englantilaissotilaan rinnalla. Toukokuussa 1637 mohegaanit jäljittivät Connecticutissa lähellä Mystic-jokea sijainneen pequotien paaluvarustetun kylän.


title: Pequotit

text: Yön turvin kapteeni John Masonin johtamat britit, narragansetit ja mohegaanit hyökkäsivät kylään, sytyttivät sen tuleen ja surmasivat noin 600 intiaania. Joidenkin lähteiden mukaan surmattujen määrä oli lähenpänä tuhatta. "Oli pöyristyttävää nähdä pequotien käristyvän hengiltä palavassa kaupungissaan", kirjoitti Plymouthin kuvernööri myöhemmin tuon yön tapahtumista. Kuolleitten tarkempi tutkiminen tuotti yllätyksen, sillä lähes kaikki vainajat olivat naisia, lapsia ja vanhuksia, sillä pequot-soturit olivat samoihin aikoihin Hartfordssa sotaretkillä. Brittiarmeija liittolaisineen onnistui hieman myöhemmin saartamaan lähes 300 pequot-soturia Mystic-joella, jossa heidät ajettiin vesistöä ympäröiville suoalueille ja surmattiin sinne. Pequotit käsittivät brittien ylivoiman, ja jättivät kylänsä pieniin ryhmiin hajaantuneena.


title: Pequotit

text: Mohegaanit ja narragansettit jatkoivat yhteistyötä Uuden-Englannin kanssa, ja saivat kiinni pieniä ryhmiä pequoteja. Takaa-ajajien metsästysintoa lisäsivät englantilaisten lupaamat palkkiot. Henkiin jääneet pequotit jaettiin mohegaanien, narragansettien sekä nianticien kesken. He saivat uuden identiteetin ja uuden heimonimen ja unohtivat olleensa koskaan pequoteja. Jotkut karkulaiset selvisivät Long Islandille montaukien luokse turvaan ja osa myytiin orjiksi Länsi-Intian saaristoon.


title: Pequotit

text: Sassacus teki väärän valinnan etsiessään itselleen turvapaikkaa. Hän hakeutui joukkoineen mahicanien (ei mohegaanien) luokse, jotka olivat hollantilaisten liittolaisia. Mahicanit olivat kuitenkin hävinneet sodan mohawkeille ja joutuneet näiden hallinnan alle. Tieto Sassacuksen piilopaikasta kiiri nopeasti mohawkien korviin. Sotapartio surmasi pequotit ilman heimoneuvoston päätöstä. Sassacuksen pää leikattiin irti ja lähetettiin englantilaisille vallanpitäjille Hartfordiin ystävyyden eleenä.


title: Pequotit

text:
Ylipäällikkönsä kuoleman jälkeen pequotien kansakunta lakkasi olemasta. Englantilaiset kielsivät pequot-nimen käytön. Heidän maansa eivät kuitenkaan siirtyneet puritaaneille, vaan mohegaanit valtasivat ne. Samalla mohegaaneista tuli hallitsevin intiaanikansa eteläisessä Uudessa-Englannissa. He kohtelivat heimoonsa adoptoituja pequoteja kuin koiria. Isäntiensä kovaan kohteluun kyllästyneet pequotit saivat tukea englantilaisilta, jotka siirsivät heidät erilleen mohegaaneista vuonna 1655. Siirretyt pequotit muodostivat kaksi eri reservaatiota Connecticutissa, joista toinen kantoi nimeä "Mashantucket" (läntiset pequotit] toisen muotoutuessa "Paucatuck" (itäiset pequotit) nimen alle.. Kumpikin ryhmä tuki mohegaaneja ja brittejä useissa sodissa 1600-luvun loppupuolella ja seuraavan vuosisadan aikana päälliköittensä Cassacinamonin ja Harmon Garrettin sekä näiden seuraajien johtamina..
1600-luvun lopulla mashantucketien ja paucatuckien yhteisluku oli lähes 1500 henkeä, mutta vuonna 1762 heidän määränsä oli vain 163.


title: Pequotit

text: Paucatuckien ja mashantucketien tiet hajaantuivat 1900-luvulla eikä heistä tuskin olisi enää koskaan kuultu, ellei muuan viimeksi mainitun ryhmän päämiehistä olisi alkanut kerätä kansaansa uudelleen yhteen. Hän sai kasvatettua heidän väkilukunsa muutamasta kymmenestä yli kahdeksisadaksi. Lakimiesten avulla heidän asemansa virallistettiin ja he saivat oikeuden maa-alueeseen, joka käsitti 1,250 eekkeriä. Allekirjoituksen maitten luovuttamisesta kirjoitti vuonna 1983 Yhdysvaltain presidentti Ronald Reagan. Näin pequotit saivat uudelleen omistukseensa heille joskus kuuluneen alueen. Tämä Mashantucketin reservaatti sijaitsee keskellä Ledyardin kaupunkia Connecticutin osavaltiossa, ja siellä asuu 315 pequotia.


title: Pequotit

text: 2000-luvulla asuu Connecticutissa kaksi itsenäistä pequot-kansaa; Mashantucketit ja paucatucit eli itäiset pequotit. Vaatimattomasta bingohallista alkanut menestys hakee vertaistaan intiaanihistoriassa. Nykyisin pequotit omistavat Foxwoods Resort Casinon, joka tuottaa voittoa satoja miljoonia dollareita vuodessa. He ovat perustaneet myös maailman suurimman ja monipuolisimman intiaanimuseon ja tutkimuskeskuksen, nimeltään Mashantucket Pequot museum. Se avattiin yleisölle vuonna 1998. Pienestä, lähes sukupuuttoon kuolleesta heimosta on tullut suunnattoman rikas. Osan rahoistaan he käyttävät koulutukseen ja omien perinteidensä uudelleenelvyttämiseen. Reservaatissa vietetään vuosittain myös suuria pow-wow-juhlia, jossa eri heimojen intiaanit kokoontuvat tanssimaan ja laulamaan useiden päivien ajaksi. Mashantucket on vanhin Yhdysvaltain intiaanireservaateista.


title: USS Liberty (AGTR-5)

text: USS Liberty (runkonumerot AG-158 ja ATGR-5) oli Yhdysvaltain laivaston vuonna 1945 vesille laskettu Belmont-luokan tukilaiva, joka oli erikoistunut elektronisten tiedustelutietojen keräämiseen. Alus joutui itäisellä Välimerellä Israelin ilmavoimien ja Israelin armeijan torpedoveneiden hyökkäyksen kohteeksi 8. kesäkuuta 1967. Hyökkäyksen seurauksena 34 miehistön jäsentä sai surmansa ja 171 haavoittui.


title: USS Liberty (AGTR-5)

text: Maritime Commission tilasi V2-S-AP3 tyyppisen rahtialuksen "SS Simmons Victoryn" Oregon Shipbuilding Corporationilta Portlandista Oregonista, missä köli laskettiin 23. helmikuuta 1945. Alus laskettiin vesille 6. huhtikuuta kumminaan Kenneth L. Cooperin puoliso ja luovutettiin tilaajalle 4. toukokuuta.


title: USS Liberty (AGTR-5)

text: Toisen maailmansodan viimeisinä kuukausina alus kuljetti rahtia Coastwise Linen lipun alla. Alus teki yhdeksän matkaa Korean rannikolle 18. marraskuuta 1950 – 23. joulukuuta 1952 kuljettaen materiaalia Yhdysvaltain Koreassa oleville joukoille.


title: USS Liberty (AGTR-5)

text: "Simmons Victory" siirrettiin 1958 Kansalliseen reservilaivastoon ja se ankkuroitiin Puget Soundiin Olympiaan Washingtoniin. Yhdysvaltain laivasto lunasti aluksen helmikuussa 1963 ja se siirrettiin Willamette Iron and Steel Corporationille Oregonin Portlandiin muutettavaksi tieteellis-tekniseksi tutkimusalukseksi. Alus nimettiin telakalla 8. kesäkuuta uudelleen "USS Libertyksi" runkonumerolla AG-158. Sen runkonumeroksi vaihdettiin 1. huhtikuuta 1964 ATGR-5. Alus otettiin palvelukseen Bremertonissa Washingtonissa 30. joulukuuta 1964 ensimmäisenä päällikkönään Daniel T. Wieland.


title: USS Liberty (AGTR-5)

text: Bremertonissa tehdyn varustamisen jälkeen alus siirtyi Norfolkiin, jonne se saapui 23. helmikuuta 1965. Alus liitettiin 8. apulaivueeseen () ja sille asennettiin elektronisen sodankäynnin laitteistoja sekä uusi viestintäjärjestelmä. Huhtikuun ja toukokuun alun alus oli koeajoissa ja sen miehistö koulutettavana Guantanamonlahdella Kuubassa.


title: USS Liberty (AGTR-5)

text: "USS Liberty" lähti 15. kesäkuuta Norfolkista Afrikan länsirannikolle, jossa se suoritti tutkimuksia Kanariansaarilta aina Hyväntoivonniemeen saakka. Aluksen palattua Norfolkiin Yhdysvaltain itärannikolle 22. lokakuuta koulutusta jatkettiin, kunnes se lähti jälleen 4. tammikuuta 1966 Afrikan rannikolle. Alus teki vuoden 1966 elokuuhun mennessä vielä toisen purjehduksen Afrikan rannikolle ja se lähti neljännelle purjehdukselleen 1. marraskuuta.


title: USS Liberty (AGTR-5)

text: "Liberty" lähti 2. kesäkuuta 1967 Rotan laivastotukikohdasta Espanjasta asemapaikkaansa Siinain rannikolle noin 13 mailia El Arsihista, jonne se saapui 8. kesäkuuta. Sen tehtävänä oli tarkkailla Israelin ja arabimaiden radioliikennettä kuuden päivän sodassa.


title: USS Liberty (AGTR-5)

text: "Liberty" oli selvästi tunnistettavissa Yhdysvaltain laivaston alukseksi, eikä aluksen siten pitänyt joutua hyökkäyksen kohteeksi. Aamulla klo 9.00 Israelin C-47 Dakota -tiedustelukone lensi rannikolta "Libertyn" ylle kiertäen tämän kolme kertaa. C-47 Dakota kuvasi aluksen ja piti jatkuvaa radioyhteyttä lähellä olleisiin Israelin ilmavoimien Dassault Mirage III -suihkuhävittäjiin. Israel lähetti lentokoneita usean tunnin ajan tarkkailemaan alusta. Miehistö kertoi, että jotkin koneet lensivät niin läheltä, että lentäjien kasvot saattoi erottaa. Rannikolta lähestyi kello 14.00 kolme Mirage III -suihkuhävittäjää, jotka tulittivat alusta ohjuksin, konetykein ja palopommein koko laivan kyljen mitalta tuhoten radiohuoneen ja -antennit. Hävittäjät lensivät aluksen yli useita kertoja tulittaen, jolloin useimmat aluksen komentosillalla ja kannella saivat surmansa.


title: USS Liberty (AGTR-5)

text: Hävittäjien poistuttua "Libertyllä" vallitsi täysi kaaos. Miehistö sammutti tulipaloja ja hoiti loukkaantuneita. Lentokoneiden ammuttua aluksen Yhdysvaltain lipun riekaleiksi miehistö nosti välittömästi ylisuuren lipun näkyvälle paikalle. Noin 20 minuuttia hävittäjien poistuttua paikalle saapui kolme Israelin laivaston torpedovenettä, jotka avasivat tulen "Libertyä" vastaan torpedoiden tämän vesirajan alapuolelle suuren reiän. "Libertyn" radiomiehet pystyttivät hätävara-antennin ja saivat Israelin radiohärinnästä huolimatta yhteyden Yhdysvaltain 6. laivaston lentotukialuksiin "USS Americaan" ja "USS Saratogaan", jotka olivat lännempänä Välimerellä. Lentotukialukset lähettivät hävittäjiä "Libertyn" avuksi, jotka presidentti Lyndon B. Johnson jostain syystä komensi takaisin ennen kuin ne ehtivät paikalle. Lopulta Israelin laivasto veti torpedolaivansa takaisin. "Libertyn" sisään tulvi vettä, mutta se pysyi pinnalla. Miehistö sai aluksen moottorit käyntiin ja se suuntasi länteen ja kohtasi hävittäjä "USS Davisin", jonka saattamana pahoin vaurioitunut "Liberty" saatiin lopulta Maltalle.


title: USS Liberty (AGTR-5)

text: Hyökkäyksessä sekä sen aikana saatuihin vammoihin kuoli 34 ihmistä. Lisäksi 170 haavoittui. Uhrien joukossa oli muun muassa yhdysvaltalaisia kryptologeja. Israel tarjosi Yhdysvalloille anteeksipyyntönsä seuraavana päivänä. Israelilaisten sotilasjohtajien mukaan he olivat erehtyneet laivasta, ja luulleet hyökänneensä egyptiläistä kuljetusalusta vastaan.


title: USS Liberty (AGTR-5)

text: Alus vaurioutui hyökkäyksessä niin pahoin, ettei sitä kannattanut enää korjata. Se myytiin romutettavaksi vuonna 1973.


title: Kurt Hamrin

text: Kurt Hamrin (s. 19. marraskuuta 1934 Tukholma, Ruotsi) on ruotsalainen entinen jalkapalloilija, joka pelasi suurimman osan urastaan Italian Serie A:ssa ollen sarjan kaikkien aikojen kuudenneksi paras maalintekijä. Lisäksi Hamrin kuului Ruotsin maajoukkueeseen, joka sijoittui toiseksi vuoden 1958 MM-kilpailuissa. Ruotsin maajoukkueessa hän pelasi vuosien 1953 ja 1965 välillä 32 maaottelua ja teki 17 maalia.


title: Kurt Hamrin

text: Hamrin aloitti uransa AIK:ssa, josta hän siirtyi vuonna 1956 Juventukseen. Torinolaisseurassa hän pelasi yhden kauden, jonka jälkeen hän siirtyi Padovan kautta Fiorentinaan. Laitahyökkääjänä pelannut Hamrin pelasi Firenzessä vuosien 1958 ja 1967 välillä 289 Serie A:n ottelua, joissa syntyi 150 maalia. Seurassa Hamrin voitti Italian Cupin kaksi kertaa sekä Cup-voittajien Cupin kerran. Fiorentinasta Hamrin siirtyi AC Milaniin, jossa pelaamiensa kahden kauden aikana hän oli voittamassa Italian mestaruutta, Euroopan Cupia ja seurajoukkueiden maailmanmestaruutta. Hamrin päätti uransa 37-vuotiaana Napolissa. Nykyään Hamrin viettää eläkepäiviään Firenzessä.


title: Ohjaskelkkailu talviolympialaisissa 1998

text: XVIII talviolympialaisissa Naganossa vuonna 1998 järjestettiin ohjaskelkkailussa kolme kilpailua: miesten yksinkelkkailu, naisten yksinkelkkailu sekä parikelkkailu.


title: Liberty

text: Liberty voi tarkoittaa seuraavia asioita:


title: Marisa Monte

text: Marisa de Azevedo Monte (s. 1. heinäkuuta 1967 Rio de Janeiro, Brasilia) on brasilialainen laulaja, säveltäjä ja tuottaja. Hän opiskeli oopperalaulua mutta laulaa pääosin brasilialaistyylistä musiikkia. Monte on laulanut myös jonkin verran sambaa ja muuta kansanmusiikkia.


title: Geenipooli

text: Geenipooli on lajin tai eliöpopulaation kaikkien geenien erilaisten muotojen eli alleelien joukko. Suuri geenipooli tarkoittaa suurta geneettistä diversiteettiä, jolloin lajilla on paremmat mahdollisuudet selvitä kilpailussa muiden lajien kanssa. Toisaalta matala geneettinen diversiteetti suurentaa sukupuuton mahdollisuutta.


title: Romeo ja Julia (Prokofjev)

text: Romeo ja Julia op. 64 () on Sergei Prokofjevin vuosina 1935-1936 säveltämä baletti, joka perustuu Shakespearen samannimiseen näytelmään. Vaikka teos on baletti, sitä soitetaan usein myös konserttiteoksena ilman tanssia. Teoksen tilasi Prokofjeviltä Kirovin teatteri.


title: Romeo ja Julia (Prokofjev)

text: Säveltäjä itse sovitti osan baletista myöhemmin pianolle. Hän sävelsi siitä myös kolme sarjaa orkesterille. Baletti jakautuu kolmeen näytökseen ja epilogiin. Yhteensä teoksessa on 52 osaa.


title: Romeo ja Julia (Prokofjev)

text: Venäläisistä versioista tunnetuin lienee 1940 tehty Leonid Lavrovskin koreografia, jonka ensi-ilta oli Pietarissa Kirovin teatterissa. Tunnettuja ovat myös John Crankon Stuttgart Ballet'lle 1962 tehty koreografia sekä vuoden 1965 Sir Kenneth McMillanin koreografia Lontoon Royal Ballet'n esittämänä, päärooleissa Margot Fonteyn ja Rudolf Nurejev.


title: Romeo ja Julia (täsmennyssivu)

text: Romeo ja Julia on William Shakespearen näytelmä.


title: Romeo ja Julia (täsmennyssivu)

text: Romeo ja Julia tai Romeo and Juliet voi tarkoittaa myös:


title: Curling talviolympialaisissa 1998

text: XVII talviolympialaiset järjestettiin vuonna 1998 Naganossa, Japanissa. Naisten curling oli ensimmäistä kertaa mukana virallisessa kisaohjelmassa ja miestenkin curlingkilpailu ensimmäistä kertaa sitten Chamonix'n 1924 kisojen.


title: Lamorak

text: Lamorak tai Sir Lamorak on yksi pyöreän pöydän ritareista, joka esiintyy kuningas Arthuriin liittyvissä legendoissa. Lamorak on kuningas Pellinoren poika, ja hänen veljiään ovat Tor, Aglovale, Dornar, Percival ja Dindrane. Lamorak on kuulu suurista voimistaan, ja häntä pidetään joissakin kertomuksissa kolmanneksi parhaana ritarina heti Lancelotin ja Tristanin jälkeen.


title: Lamorak

text: Kuningas Lotin surman jälkeen Lamorakista tulee tämän lesken Morgausen rakastaja. Morgausen poika Gaheris saa tämän selville ja surmaa heidät.


title: Heikki Ikola

text: Heikki Johannes Ikola (s. 9. syyskuuta 1947 Jurva) on suomalainen ampumahiihtäjä, maailmanmestari ja olympiamitalisti. Ikola on Suomen kaikkien aikojen menestynein ampumahiihtäjä: hän voitti urallaan kaikkiaan kymmenen arvokisamitalia olympia- ja MM-tasolla.


title: Heikki Ikola

text: Ikola on ammatiltaan upseeri (palveli Porin Prikaatissa), vuoden sotilasurheilijaksi hänet valittiin vuosina 1975, 1977 ja 1981. Vuoden urheilijaksi Ikola valittiin 1975 ja 1981. Kansallisen valmentajatutkinto KVT:n suorittanut Ikola toimi Calgaryn ja Albertvillen olympialaisissa Suomen Ampumahiihtoliiton valmentajana. Viime vuosina Ikola on toiminut muun muassa Yleisradion ampumahiihtolähetysten kommentaattorina.


title: Flora (margariini)

text: Flora on margariini jota myydään Suomessa, Britanniassa, Tšekissä, Irlannissa, Ruotsissa, Espanjassa, Puolassa, Unkarissa, Portugalissa, Etelä-Afrikassa, Hong Kongissa, Singaporessa, Sri Lankalla, Mauritiuksella, Uudessa-Seelannissa ja Australiassa. Sitä valmistaa Unilever ja muualla maailmassa sitä myydän Becel-brändin alla.


title: Heinz Fischer

text: Heinz Fischer (s. 9. lokakuuta 1938 Graz, Steiermark) on Itävaltalainen poliitikko. Hän toimi Itävallan presidenttinä 2004 – 2016.


title: Heinz Fischer

text: Fischer opiskeli ensin humanistisia tieteitä suorittaen itävaltalaisen ylioppilastutkinnon (Matura) vuonna 1956. Tämän jälkeen hän siirtyi opiskelemaan lakia Wienin yliopistoon, josta väitteli tohtoriksi vuonna 1961. Politiikan lisäksi Fischer on toiminut akateemisella uralla ja politiikan tutkimuksen professorina Innsbruckin yliopistossa vuodesta 1993.


title: Heinz Fischer

text: Vuodesta 1971 alkaen Fischer on ollut Itävallan parlamentissa (Nationalrat) ja toimi yhtenä sen päättävistä virkamiehistä vuosina 1990–2004. Vuodet 1983–1987 hän toimi ministerinä Fred Sinowatzin johtamassa hallituskoalitiossa.


title: Heinz Fischer

text: Tammikuussa 2004 Fischer ilmoitti asettuvansa ehdolle presidentinvaaleihin Thomas Klestilin seuraajaksi. 25. huhtikuuta hänet valittiin tuolloin oppositiossa olleen sosiaalidemokraattisen puolueen (SPÖ) ehdokkaaksi. Hän voitti vaaleissa vastaehdokkaansa Benita Ferrero-Waldnerin saaden 52,4 % annetuista äänistä. Ferrero-Waldner oli toiminut maan ulkoministerinä konservatiivikoalitiossa ja edusti johtavaa hallituspuoluetta, ÖVP:tä (Itävallan kansanpuolue). 25. huhtikuuta 2010 pidetyissä presidentinvaaleissa Fischer valittiin jatkokaudelle. Hänen eniten ääniä saanut vastaehdokkaansa oli Itävallan vapauspuolueen (FPÖ) ehdokas Barbara Rosenkranz.


title: Stockmannin Turun-tavaratalo

text: Stockmann Turku on Varsinais-Suomen suurin tavaratalo. Tavaratalossa on Stockmannin lisäksi muun muassa Alko, parturi-kampaamo, kahvila, kioski, ravintola sekä Akateeminen kirjakauppa. Stockmann sijaitsee Hansakorttelin yhteydessä, Yliopistonkadun kävelykadun varrella.Ensimmäiset ideat Stockmannin Turun-tavaratalon perustamisesta ajoittuvat jo 1960-luvulle. Vuonna 1966 Oy Stockmann Ab osti Eerikinkadun ja Brahenkadun kulmasta Julinin tontin, jolta tontin entinen omistaja oli purkanut rakennukset esisopimuksen mukaisesti. Tavaratalon rakentaminen kuitenkin viivästyi, ja lopulta Stockmann sai valmiin tavaratalokiinteistön entisen City-Sokos-tavaratalon paikalta vuonna 1982. TOK:n omistama City-Sokos ehti toimia talossa vuosina 1975–1982.


title: Stockmannin Turun-tavaratalo

text: Vuonna 1986 tavarataloa laajennettiin. Samana vuonna aloitettiin juuri Turun-tavaratalosta legendaariset Hullut päivät -alennusmyyntipäivät.


title: Stockmannin Turun-tavaratalo

text: Suurimmat tavaratalon remontit ja laajennukset sijoittuvat 1990-luvun loppupuolelle ja 2000-luvun alkuun. Tavaratalon 2. kerrosta muutettiin vuonna 1997. Vuosina 1999–2000 tavarataloon tuli yhteensä 4 420 neliömetriä lisätilaa, kun toteutettiin mittavan laajennusprojektin ensimmäinen vaihe. Silloin valmistui uusi ullakkokerros, jonne siirtyivät ennen kolmannessa kerroksessa sijainneet tekniikkatilat. Tekniikkatiloilta vapautuneet kolmannen kerroksen neliöt otettiin myyntitiloiksi. Silloin rakennettiin myös liukuportaiden päälle lasikate. Vuosina 2000–2001 toteutettiin laajennuksen toinen vaihe, joka käsitti 560 uutta neliömetriä. Silloin laajennettiin Stockmann Herkku -elintarvikeosastoa uuden Yliopistonkadun kävelykadun alle, jolloin Herkun pinta-ala kasvoi 2 710 neliömetriin.


title: Pikaluistelu talviolympialaisissa 1952

text: VI talviolympialaisissa Oslossa, Norjassa vuonna 1952 järjestettiin pikaluistelussa neljä kilpailutapahtumaa. Kilpailut käytiin Bislett-stadionilla.


title: Mauri Röppänen

text: Mauri Uolevi Röppänen (s. 19. tammikuuta 1946 Kuusjärvi) on suomalainen ampumahiihtäjä, ampuja ja olympiamitalisti.


title: Mauri Röppänen

text: Ampumahiihtourallaan Röppänen osallistui ensimmäisen kerran MM-kilpailuihin vuonna 1969, jolloin hän oli Suomen viestijoukkueessa voittamassa MM-pronssia. Vuonna 1971 hän voitti 20 kilometrin ampumahiihdon Suomen-mestaruuden ja Sapporossa 1972 hän voitti viestissä olympiahopeaa.


title: Mauri Röppänen

text: Ammunnassa Röppäsellä on kiväärillä Euroopan-mestaruus vuosilta 1981 ja 1983, hopeaa 1981 ja pronssimitalit 1983, 1985 sekä 1987. Moskovan olympialaisissa 1980 hän oli neljäs häviten mitalin yhdellä pisteellä. Röppänen saavutti Soulissa 1978 hopean ja neljä pronssia joukkuekilpailuissa. Vuoden 1986 Skövden MM-kisoissa hän saavutti kaksi kultaa, kolme hopeaa ja kolme pronssia, joista pääosa tuli henkilökohtaisissa lajeissa. Euroopan mestaruuskilpailuissa Röppänen saavutti EM-kultaa 1987 sekä lukuisia EM-mitaleita. SM-tasolla Röppänen voitti kymmeniä SM-mitaleita. Hän teki myös lukuisia Suomen ennätyksiä eri kiväärilajeissa.


title: Mauri Röppänen

text: Röppänen on voittanut hirvenhiihdon Suomen-mestaruuden viisi kertaa peräkkäin vuosina 1972–1976. Nykyisin eläkkeellä oleva Röppänen oli ammatiltaan merivartija. Hänen veljensä Jorma ja Pekka Röppänen ovat myös ampujia. Nykyisin Mauri Röppänen asuu Kankaanpäässä. Röppäsellä on kaksi lasta, Mikko ja Heikki, joista Mikko on pelannut pesäpalloa Hyvinkään Tahkossa.


title: McDonnell Douglas MD-90

text: McDonnell Douglas MD-90 on kaksimoottorinen keskipitkän kantomatkan kapearunkoinen matkustajalentokone. MD-90 kehitettiin McDonnell Douglasin MD-80-sarjan pohjalta. Merkittävimmät erot verrattuna MD-80:een ovat taloudellisemmat International Aero Engines V2500-moottorit ja pidempi runko. Koneen suurin matkustajakapasiteetti on 172 matkustajaa, ja kone esiteltiin Delta Air Linesin kanssa vuonna 1995.


title: McDonnell Douglas MD-90

text: MD-90 ja sen seuraaja Boeing 717 olivat kumpikin muunnoksia MD-80-sarjasta, joka taas oli uusi 1980-luvulla esitelty versio Douglasin DC-9-sarjasta.


title: McDonnell Douglas MD-90

text: Douglas Aircraft Company kehitti DC-9:n 1960-luvulla lyhyen kantaman koneeksi suuremman DC-8-koneensa rinnalle. DC-9 oli täysin uudenlainen kone, jossa oli kaksi rungon takaosassa olevaa moottoria ja T-pyrstö. DC-9 oli kapearunkoinen kone, jossa oli viisi rinnakkaista istuinta, ja matkustajakapasiteetti vaihteli 80 matkustajasta 135:een riippuen koneen mallista ja lentoyhtiöstä.


title: McDonnell Douglas MD-90

text: DC-9:n toista sukupolvea kutsuttiin alun perin DC-9-80-sarjaksi tai DC-9 Super 80:ksi, mutta McDonnelin ja Douglasin fuusion seurauksena se vaihdettiin MD-80:een. Ensimmäiset MD-80:t aloittivat kaupalliset lentonsa vuonna 1980. McDonnell Douglas alkoi vuonna 1983 tutkia mahdollisuuksia tehdä entistä lyhyempiä versioita MD-80:sta. Nämä tutkimukset tulivat tunnetuiksi nimelä MD-90. Vuosien kehitystyön ja tutkimusten jälkeen MD-90:n moottoreiksi valittiin IAE V2500-suihkumoottorit.


title: McDonnell Douglas MD-90

text: MD-90 lanseerattiin 14. marraskuuta 1989, kun Delta Air Lines teki tilauksen viidestäkymmenestä MD-90:stä, ja lisäksi option 110 koneeseen lisää. Koneen ensilento oli 22. helmikuuta 1993, ja ensimmäinen MD-90 toimitettiin Deltalle helmikuussa 1995. MD-90 valmistettiin Long Beachin lentoaseman lähellä Long Beachissa Kaliforniassa (joitakin koneita valmistettiin Jiangwanin lentokentällä Shanghaissa, Kiinassa).


title: McDonnell Douglas MD-90

text: MD-90 on keskikokoinen, keskipitkämän kone joka kehitettiin MD-80-sarjasta. Se on 1,5 metriä pidempi, päivitetty versio MD-88:sta. Uutta koneessa aiempiin versioihin nähden on elektroninen lennonvalvontamittaristo (EFIS,sekä hiljaisemmat IAR V2500 -moottorit JT8D -moottoreiden sijaan. Tyypillisesti MD-90:een mahtui 153-172 matkustajaa, riippuen lentoyhtiöstä, ja matkustamon sisustuksesta.


title: McDonnell Douglas MD-90

text: MD-90:stä valmistetti kahta versiota: MD-90-30 ja MD-90-30ER. MD-90-30:n kantomatka on 3 860 km. MD-90-30ER:ssä on suurempi lentoonlähtöpaino, ja pidempi, 4 426 km kantama. Koneesta oli tarjolla vieläkin pidempi versio, MD-90-50, mutta sitä ei ikinä tilattu.


title: McDonnell Douglas MD-90

text: Alkuperäinen MD-90:n ominaisuus, EFIS-ohjaamo on samanlainen MD-88:n ohjaamon kanssa. 29 MD-90:tä toimitettiin Saudi Arabian Airlinesille täydellä lasiohjaamolla, jossa kaikki avioniikat ja yläpaneeli olivat samanlaiset kuin McDonnell Douglas MD-11:n ohjaamossa, jotta konetyypin vaihtaminen olisi helpompaa.


title: McDonnell Douglas MD-90

text: Boeingin ja McDonnell Douglasin yhdistymisen jälkeen vuonna 1997 MD-90:ä ei tilattu ollenkaan, syynä kilpailu Boeingin 737:n kanssa. Delta Air Lines oli alun perin tehnyt suuren tilauksen MD-90:stä korvatakseen ikääntyviä Boeing 727:jaan. Boeing-McDonnell Douglas-yhdistymisen jälkeen Delta peruutti jäljelle jääneet 19 MD-90-tilaustaan ja vaihtoi ne Boeing 737-800-koneiksi. Yhteensä 40 konetta piti kasata sopimuksen mukaisesti Shanghaissa, Kiinassa Trunkliner-ohjelman alaisuudessa, mutta Boeingin päätettyä lopettaa MD-90:n tuotanto ainoastaan kaksi konetta rakennettiin Shanghaissa.


title: McDonnell Douglas MD-90

text: MD-90 -tuotanto Long Beachissa Kaliforniassa päättyi vuonna 2000, kun viimeinen kone toimitettiin Saudi Arabian Airlinesille ja MD-90 -tuotanto Shanghaissa päättyi vuonna 2000. Vain 116 toimitetun koneen myötä MD-90 oli DC-9/MD-80-perheen vähiten tuotettu kone.


title: McDonnell Douglas MD-90

text: MD-90:n seuraaja oli MD-95, joka uudelleennimettiin Boeing 717:ksi McDonnell Douglasin ja Boeingin yhdistymisen seurauksena vuonna 1997. MD-90:n suurimmat kilpailijat ovat Airbus A320 ja Boeing 737-800.


title: McDonnell Douglas MD-90

text: Suurista lentoyhtiöistä MD-90:llä ovat operoineet Delta Air Lines, Saudi Arabian Airlines, Japan Airlines ja Scandinavian Airlines. 76 MD-90 -konetta oli lentoyhtiöiden käytössä helmikuussa 2014.


title: McDonnell Douglas MD-90

text: Entiset operaattorit:


title: McDonnell Douglas MD-90

text: Elokuussa 2010 MD-90 oli ollut osallisena kolmessa vaaratilanteessa mukaan lukien yksi onnettomuus, joissa tuli yksi kuolonuhri.Lähteet: Boeing, Airlines.net


title: Pikaluistelu talviolympialaisissa 1956

text: VII talviolympialaisissa Cortina d'Ampezzossa, Italiassa vuonna 1956 järjestettiin pikaluistelussa neljä kilpailutapahtumaa. Pikaluistelukilpailut käytiin Misurinajärven jäällä.


title: Friisinmaa

text: Friisinmaa (, friisiksi "Fryslân", joka on ollut provinssin virallinen nimi vuodesta 1997 ja jota käytetään myös hollannin kielessä) on yksi Alankomaiden provinsseista. Provinssissa on (vuonna 2015) ja sen pääkaupunki on Leeuwarden ("Ljouwert") provinssin keskiosassa.


title: Friisinmaa

text: Friisinmaa eroaa muista Alankomaiden provinsseista siinä, että siellä puhutaan omaa kieltään, friisiä. Muualla kieltä puhutaan myös pienessä osassa Groningenin provinssia. Maatalousvaltainen Friisinmaa on tunnettu mustavalkoisesta holstein-karjasta ja friisiläishevosista. Provinssi on kuuluisa myös pikaluistelijoista ja Elfstedentochtista, lähes 200 kilometriä pitkästä luistelukilpailusta. Friisinmaassa on paljon tuulimyllyjä: 195 kappaletta koko maan 1 200:sta.


title: Päivien viemää

text: Päivien viemää ("Days of our Lives") on yksi pitkäaikaisempia ja suosituimpia yhdysvaltalaisia iltapäivän saippuaoopperoita.


title: Päivien viemää

text: Televisiosarjan ensimmäinen jakso esitettiin yhdysvaltalaisella NBC-televisiokanavalla 8. marraskuuta 1965. Sarjaa on syndikoitu monissa maissa ympäri maailmaa.


title: Päivien viemää

text: Sarjan loi pariskunta Ted ja Betty Corday Irna Phillipsin kanssa ja monet ensimmäisten jaksojen käsikirjoituksista kirjoitti William J. Bell. "Päivien viemää" on toiseksi pisimpään pyörinyt käsikirjoitettu televisiosarja Yhdysvalloissa. Pitempään on vain pyörinyt "General Hospital", jonka ensimmäinen jakso esitettiin vuonna 1963. "Päivien viemää" on neljännellä sijalla luettelossa jaksojen lukumäärän mukaan. Edellä ovat "Guiding Light", "As the World Turns" ja "General Hospital". Sarjan 10 000. jakso esitettiin 21. helmikuuta 2005. Tammikuussa 2014 sarjasta solmittiin kaksivuotinen jatkosopimusn NBC:n kanssa, joten se jatkuu ainakin vuoteen 2016 asti. Tammikuussa 2013 Yhdysvalloissa esitettiin sarjan 12 000. jakso.


title: Päivien viemää

text: "Päivien viemää" kertoo kuvitteellisen Salem-nimisen pikkukaupungin asukkaista ja heidän elämästään. Sarjan ytimessä ovat Hortonin ja Bradyn suvut. Useita muita sukuja on lisätty sarjaan ja monet niistä esiintyvät yhä siinä. Hortonin perheen matriarkka Frances Reid kuului sarjan näyttelijöihin sen alkamisesta asti kuolemaansa vuonna 2010 saakka, joskin hän esiintyi sarjassa viimeisen kerran vuonna 2007. Maggie Hortonia esittävä Suzanne Rogers on sarjan pisimpään mukana ollut hahmo. Hän on esiintynyt sarjassa 37 vuotta, enemmän tai vähemmän ensimmäisestä esiintymisestään vuonna 1973 saakka. Useista sarjan näyttelijöistä on tullut kuuluisuuksia ja monet ovat siirtyneet sarjoihin "Kauniit ja rohkeat" tai "Tunteita ja tuoksuja".


title: Päivien viemää

text: Sarjaa on parodoitu muun muassa sitcom-televisiosarjassa "Frendit". Jotkut sarjan näyttelijöistä myös vierailivat "Frendeissä", kuten Kristian Alfonso, Roark Critchlow, Matthew Ashford, Kyle Lowder ja Alison Sweeney.


title: Päivien viemää

text: Suomessa sarjaa alettiin esittää vuonna 2003, vuoden 2001 jaksoilla. Sarja jäi Suomessa yli puolen vuoden tauolle 31. toukokuuta 2010, mutta palasi Nelosen ohjelmistoon taas 27. joulukuuta, jolloin vuoden 2008 jaksot alkoivat. Viimeisin Suomessa esitetty jakso näytettiin 26. elokuuta 2011, jolloin Suomessa oli menty yli puolivälin tuotantokaudesta 2008. Nelosen katsojapalvelun mukaan sarja ei jatka kanavan ohjelmistossa.


title: Päivien viemää

text: Sarjan tapahtumapaikka on kuvitteellinen Salem-niminen kaupunki Yhdysvaltojen Keskilännessä. Yhdysvalloissa on myös useita todellisia Salem-nimisiä kaupunkeja. Illinois’n osavaltiossa sijaitsevassa Salemissa pidetään vuosittain festivaalit, joilla käy vierailemassa useita televisiosarjan näyttelijöitä.


title: Päivien viemää

text: Sarjan Salemilla on monia oikean suurkaupungin tuntomerkkejä. Siellä toimivat monikansalliset yhtiöt Titan Industries ja Basic Black, Mythic Incorporated, samoin kuin yliopisto ja kansallinen lentokenttä. Kaupungissa on vuosien saatossa ollut useita outoja tapahtumia. Siellä on muun muassa ollut vakoilijoita ja järjestäytynyttä rikollisuutta. Vuonna 2003 kaupunkia koetteli sarjamurhaaja.


title: Päivien viemää

text: Sarjan ensimmäisen jakson päähenkilö on teini-ikäinen Julie Olson, joka varastaa minkkiturkin tavaratalosta ja valehtelee nimekseen Julie Horton. Tohtori Tom Horton ja hänen poikansa Mickey joutuvat menemään poliisiasemalle selvittämään asiaa. Kotona Tomin vaimo Alice murehti, että kaikki hänen lapsensa jättävät hänet, tytär Marie oli menossa naimisiin Tony Merrittin kanssa.


title: Päivien viemää

text: 2000-luvulta eteenpäin sarjassa on alettu keskittyä yhä enemmän nuoriin hahmoihin. Katsojalukujen ollessa kaikkien aikojen alimmat ja NBC:n uhatessa lopettaa sarjan James Reilly palasi pääkäsikirjoittajaksi vuonna 2003. Hänen tehtävään oli palauttaa sarjan katsojaluvut. Hänen keksintönsä oli kyseenalainen Salemin sarjamurhaaja-juoni.


title: Päivien viemää

text: Sarja on palkittu moneen kertaan, mukaan lukien Daytime Emmy -palkinnolla parhaasta draamasarjasta vuonna 1978 ja 2013 sekä Writers Guild of America -palkinnolla parhaasta päivädraamasta vuosina 2000 ja 2013.


title: Päivien viemää

text: Myös sarjan näyttelijät ovat saaneet palkintoja: Macdonald Carey (Dr. Tom Horton) voitti parhaan miesnäyttelijän palkinnon vuonna 1974 ja 1975, Susan Flannery (Laura Horton) parhaan naisnäyttelijän palkinnon vuonna 1975, Suzanne Rogers (Maggie Horton) ja Leann Hunley (Anna DiMera) parhaan naissivuosan palkinnot vuosina 1979 ja 1986 sekä Billy Warlock (Frankie Brady) parhaan nuorisonäyttelijän palkinnon vuonna 1988.


title: Päivien viemää

text: Sarjan alkutunnus on vaihtunut monta kertaa, mutta tunnuskappale on pysynyt samana: ""Kuin tiimalasin hiekka ehtyy, on elämämmekin päivien viemää"" (""Like sands through the hourglass, so are the days of our lives""). Vuodesta 1966 lähtien äänenä on toiminut Macdonald Carey (1913–1994), joka näytteli sarjassa Dr. Tom Hortonia. Hän kuoli keuhkosyöpään.


title: Liisa Suihkonen

text: Liisa Helena Suihkonen (s. 27. syyskuuta 1943 Suonenjoki) on suomalainen hiihtäjä ja olympiamitalisti. Suihkonen on myös liikuntaneuvos.Hän voitti olympiahopeaa viestissä Innsbruckissa 1976.


title: Liisa Suihkonen

text: Suihkonen työskenteli Suonenjoen kaupungin raittiussihteerinä ja on ollut Suonenjoen Vasaman puheenjohtaja vuodesta 1997. Koulutukseltaan hän on nuoriso-ohjaaja. Aikaisemmin vuosina 1968–1986 hän työskenteli Mikkelin Koivikon koulukodissa ja on lisäksi toiminut mansikanviljelijänä. Nykyisin hän työskentelee Mannerheimin Lastensuojeluliiton yksikössä Vanhamäellä. Hänen vanhempansa olivat maanviljelijä Johannes (Jussi) Suihkonen (1895–1961) ja kotitalousneuvoja Anna Amanda Suihkonen (o.s. Wallenius) (1906–1999). Hänellä on yksi sisko ja kaksi veljeä. Liisa Suihkonen on saanut kuvansa paraguaylaiseen postimerkkiin, minkä havaitsi Lahden hiihtomuseon väki valmistellessaan "Terveiset talvikisoista" -näyttelyä.


title: Liisa Suihkonen

text: Suihkonen voitti hiihdon Suomen mestaruuden 10 kilometrillä vuonna 1966, hän nousi samana vuonna kansainväliselle huipulle kilpailtuaan Oslon maailmanmestaruuskilpailuissa. Sieltä tuloksena on 10 kilometrin 18. sija. Hän kilpaili aktiivisesti 1960- ja 1970-luvuilla. Liisa Suihkonen kuului Suomen olympiajoukkueeseen kolmissa talviolympiakisoissa: 1968 Grenoblessa, 1972 Sapporossa (oli mukana varalla) ja 1976 Innsbruckissa, jossa hän voitti hopeaa. Hänen uransa alkoi hiipua pian Innsbruckin olympialaisten jälkeen, hän lopetti hiihto-uransa vuonna 1980. Hän on voittanut myös kaksi Suomen mestaruutta erävaelluksessa. Suihkonen hiihti Oslon, Tatran ja Falunin MM-kisoissa. Falunin MM-kisoissa hän oli mukana neljänneksi sijoittuneessa viestijoukkueessa ja hän sijoittui 10 km:llä 11. sijalle. Suihkonen voitti urallaan 9 SM-mitalia yleisessä sarjassa. Seuratasolla Liisa Suihkonen edusti koko uransa ajan Suonenjoen Vasamaa. Hän piti avauspuheenvuoron Suonenjoen Vasaman satavuotisjuhlassa 26. huhtikuuta 2008. Liisa Suihkoselle myönnettin liikuntaneuvoksen arvonimi toukokuussa 2012.


title: Pikaluistelu talviolympialaisissa 1960

text: VIII talviolympialaisissa Squaw Valleyssä, Kaliforniassa, Yhdysvalloissa vuonna 1960 järjestettiin pikaluistelussa ensimmäistä kertaa olympialaisten historiassa naisten pikaluistelukilpailut. Kaikkiaan kilpailutapahtumia oli kahdeksan.


title: Hybodus

text: Hybodus oli varhainen haisuku, joka eli noin 260–100 miljoonaa vuotta sitten. Sen fossiileita on löydetty kaikilta mantereilta. Suurimmat lajit olivat parin metrin pituisia.


title: Basilosaurus

text: Basilosaurus (nimen merkitys: "kuningaslisko") oli varhainen valas, jonka uskotaan syöneen muun muassa samaan aikaan eläneitä pienempiä valaita kuten "Dorudoneja". Sen jäännöksiä löydettiin ensimmäisenä Pohjois-Amerikasta, ja niitä luultiin jonkinlaisen merimatelijan fossiileiksi; tästä "saurus"-nimi, joka tarkoittaa liskoa. Ainakin kahden muun lajin jäännöksiä on löydetty Egyptistä ja Pakistanista. "Basilosaurus" -koiraat olivat 21 metriä pitkiä ja naaraat 18 metriä pitkiä.


title: Basilosaurus

text: 1800-luvun alkupuolella Louisianassa ja Alabamassa "Basilosaurus cetoides" -fossiilit olivat niin tavallisia ja suuria, että niitä käytettiin yleisesti kalusteina. Anatomian tutkija Richard Harlan esitti, että kyseessä olisi suuri matelija ja nimesi eläimen "Basilosaurukseksi". Myöhemmin brittitutkija Sir Richard Owen perehtyi jäännöksiin ja totesi niiden kuuluneen nisäkkäälle. Myöhemmin "Basilosauruksen" fossiileja löydettiin Euroopasta, Egyptistä ja Uudesta-Seelannista. "Basilosaurus" oli siis hyvin yleinen maailman lämpimissä valtamerissä 45–36 miljoonaa vuotta sitten.


title: Basilosaurus

text:
Kaikkien valaiden tavoin myös "Basilosaurus" hengitti ilmaa. Sillä ei kuitenkaan ollut ilmareikää päälaella, vaan se hengitti uimalla pintaan ja haukkasi siellä ilmaa. Tällaiset alkeelliset piirteet olivat ymmärrettäviä, koska valaat kehittyivät vain muutama miljoona vuotta ennemmin kun "Basilosaurus" kehittyi. "Basilosaurus" kuului alkuvalaisiin eli Archaeoceti-alalahkoon.
"Basilosaurus" ei ollut nirso. Se saalisti kaikkea: kilpikonnia, haikaloja, muita kaloja sekä kalmareita. "Basilosaurus" oli pitkään ainoa tunnettu esihistoriallinen valas. Sen pienet takaraajat, jotka muistuttivat ennemmin jalkoja kuin eviä, johtivat ajatukseen, että valaat ovat kehittyneet maaeläimistä. Viimeisen naulan arkkuun kuitenkin löi se, kun "Ambulocetus" löydettiin.


title: Leeuwarden

text: Leeuwarden ([ˈleˑˌwɑrdə(n)], friisiksi "Ljouwert" [ˈʎɔːw(ə)t], stadsfriesin murteella "Liwwadden") on kaupunki Alankomaiden pohjoisosassa Frieslandin provinssissa. Se on provinssin pääkaupunki, ja siellä on 94 838 asukasta (31. joulukuuta 2010). Leeuwarden sijaitsee Frieslandin järvialueen ja Vattimeren välissä. Se tunnetaan nykyään erityisesti kahdesta museosta (Fries Museum ja Princessehofin keramiikkamuseo) sekä Euroopan suurimmista karjamarkkinoista ("veemarkt").


title: Leeuwarden

text: Kaupunki perustettiin vuonna 1435, mutta paikalla asui ihmisiä jo 900-luvulla. Kaupungin keskiajalla rakennettu keskusta sijaitsee kolmella keinotekoisella kukkulalla, joille ihmiset tarpeen tullen pakenivat nousevaa vettä. Alueensa pääkaupunki Leeuwardenista tehtiin vuonna 1504, ja seuraavat vuosisadat merkitsivät kaupungille kukoistusta: väkiluku kasvoi 1500-luvun alun noin 5 000:sta yhteensä 16 000:een vuonna 1650. Kaupunki oli tällöin yksi Alankomaiden tärkeimmistä ja merkittävä hopea- ja kultaesineiden valmistuksen keskus. Ajalta on edelleen jäljellä monia rakennuksia, kuten Fries Museumin käyttämä rakennus Oldehove-torni, Stadhouderlijk Hof, Kanslerin talo ja entinen kaupan keskus Waag. Tähän aikaan kaupungin ympäri rakennettiin myös kanava ja puolustuslaitoksia; puolustukset on purettu ja muutettu myöhemmin puistoksi, mutta keskustassa kanavat ovat vielä jäljellä. Kaupunki laajeni entisten muuriensa ulkopuolelle 1800-luvulla.


title: Leeuwarden

text: Kuuluisa vakoilija Mata Hari on syntynyt Leeuwardenissa. Kaupunki on Elfstedentocht-pikaluistelukilpailun lähtö- ja päätepiste.


title: Leeuwarden

text: Leeuwarden on Euroopan kulttuuripääkaupunki vuonna 2018.


title: Ophthalmosaurus

text: Ophthalmosaurus (”silmälisko”) oli suurisilmäinen kalalisko jurakadelta. Eläimen silmät olivat läpimitaltaan jopa 220–230 millimetriä ja kokoonsa nähden valtavat, mikä viittaa sen saalistaneen yöllä tai syvässä meressä. Sen hampaattomat leuat osoittavat sen syöneen pehmeäruumisia saaliita, kuten kalmareita ja mustekaloja. "Ophthalmosauruksen" on arvioitu voineen sukeltaa yli 500 metrin syvyyteen.


title: Ophthalmosaurus

text: "Ophthalmosauruksen" kiekkomaiset selkänikamat antoivat sille varsin jäykän ruumiinmuodon.


title: Kikkeri

text: Kikkeri () on maalaiskunta, sen keskustaajama sekä erillinen kyläryhmä Leningradin alueen Volossovan piirissä Venäjällä. Se sijaitsee Inkerin ylängöllä seitsemän kilometriä Volossovasta koilliseen. Taajamassa on 2 100, Kikkerin sovhoosin asutuksessa 127, Suuren-Kikkerin kylässä 37 ja Pienessä-Kikkerissä 31 sekä koko kunnassa 2 400 asukasta (vuonna 2011).


title: Kikkeri

text: Kikkerin kunnan pinta-ala on 51,54 neliökilometriä. Se rajoittuu pohjoisessa Volossovan piirin Kupanitsan, lännessä Volossovan ja etelässä Kalttinan kuntiin sekä idässä Hatsinan piiriin. Pinta-alasta 44,5 % on metsää, 39,0 % maatalousmaata ja 13,1 % asuinaluetta.


title: Kikkeri

text: Suurin osa kunnasta kuuluu pinnanmuodostukseltaan tasaiseen Inkerin ylänköön. Alueella ei ole jokia tai järviä. Seudulla on paljon karsti-ilmiöitä. Hyötykaivannaisiin kuuluu dolomiitti.


title: Kikkeri

text: Keskustaajaman lisäksi kuntaan kuuluvat Kikkerin sovhoosin ja 81. kilometrin asutukset sekä kuusi kylää: Lipakora (ven. "Lipovaja Gora"), Orponja ("Arbonje"), Orponjan moisio ("Myza Arbonje"), Pieni-Kikkeri ("Maloje Kikerino"), Rokovitsa ("Rogovitsy") ja Suuri-Kikkeri ("Bolšoje Kikerino"). Kunnan alueella sijaitsee kuusi puutarhapalsta-aluetta. Kesäasukkaiden määräksi arvioidaan lähes 2 000 henkeä.


title: Kikkeri

text: Kikkeri mainitaan ensimmäisen kerran Novgorodin Vatjan viidenneksen verokirjassa vuonna 1499/1500. 1600-luvulla seudulle muutti inkerinsuomalaisia, jotka kuuluivat Kupanitsan luterilaiseen seurakuntaan. Nykyisen taajaman paikalla oli kartano ja maantien varrella majatalo. Vuonna 1870 rakennettiin Kikkerin rautatieasema, jonka ympärille syntyi huvila-asutusta.


title: Kikkeri

text: Pjotr Vaulin perusti vuonna 1906 Kikkeriin keramiikkapajan, jonka tuotteita on käytetty monien arvorakennusten koristelussa. Vuonna 1920 sen pohjalta muodostetiin posliini- ja keramiikkatehdas Gorn, joka teki konkurssin 2000-luvun alussa. Vuosina 1930–2004 Kikkerillä oli kaupunkimaisen taajaman status.


title: Kikkeri

text: Kikkerin kautta kulkee Namkun, Hatsinan ja Iivananlinnan välinen rautatie sekä Hatsinan ja Opoljan ja Hattulan (ven. "Šapki") ja Kemppaalan ("Kempolovo") väliset maantiet. Rokovitsasta haarautuu tie Kalttinaan.


title: Kikkeri

text: Kunnan talous perustuu rakennustarvikkeiden tuotantoon. Maataloutta harjoittaa kaksi Kalttinan kunnassa sijaitsevaa maatalousyritystä. Noin neljäsosa työvoimasta työskentelee naapurikunnissa tai Pietarissa.


title: Kikkeri

text: Kikkerissä toimii lastentarha, koulu, kulttuuritalo, kirjasto, pieni poliklinikka ja joukko kauppoja. Taajamassa on vuonna 1997 valmistunut inkerinsuomalaisten vanhusten palvelutalo.


title: Kikkeri

text: Orponjan, Pienen-Kikkerin ja Rokovitsan kylien läheltä on löydetty muinaisia kurgaani- ja kivikehyshautoja. Kikkerin taajaman rakennusmuistomerkkejä ovat 1900-luvun vaihteesta peräisin oleva Vaulinin kartano ja vuosina 1908–1909 pystytetty ortodoksinen kirkko, joka suljettiin vuonna 1939 ja palautettiin seurakunnalle vuonna 1994. Kikkerin asemalla on Venäjän kansalaissodassa ja toisessa maailmansodassa kaatuneiden muistomerkki. Matkailupalveluita ei ole.


title: Pikaluistelu talviolympialaisissa 1964

text: IX talviolympialaisissa Innsbruckssa, Itävallassa vuonna 1964 järjestettiin pikaluistelussa kahdeksan kilpailutapahtumaa.


title: Rainer Stahel

text: Rainer Stahel (5. tammikuuta 1892 Bielefeld, Saksa – 30. marraskuuta 1955 Voikovo, Neuvostoliitto) oli saksalainen kenraaliluutnantti toisen maailmansodan aikana. Osallistuttuaan Suomen sisällissotaan 1918 Stahel jäi palvelemaan Suomen puolustusvoimiin vuoteen 1933 saakka.


title: Rainer Stahel

text: Hän syntyi tehtailijan poikana Bielefeldissä 5. tammikuuta 1892 ja sai kasteessa etunimekseen Reiner. Pääsi ylioppilaaksi Bielefeldin Reaalilyseosta 1911 ja lähti heti sotilasuralle. Hän taisteli aluksi länsirintamalla ja myöhemmin itärintamalla. Komennettiin yliluutnanttina aseupseeriksi Jääkäripataljoona 27:än Riianlahdelle 9. heinäkuuta 1917 ja pestautui sieltä majurina Suomen puolustusvoimiin 1. maaliskuuta 1918.


title: Rainer Stahel

text: Stahel toimi aluksi rykmentin- ja sitten 3. jääkäriprikaatin komentajana, ylennettiin everstiluutnantiksi, sai 2. ja 3. lk:n Vapaudenristit ja jatkoi divisioonan esikuntapäällikkönä 5. tammikuuta 1919 saakka. Hän siirtyi suojeluskuntajärjestön palvelukseen ja toimi vuosina 1920–1925 Turun suojeluskuntapiirin apulaispäällikkönä ja sotilasohjaajana. Hän sai erotessaan 31. heinäkuuta 1925 päiväkäskyssä maininnan ”taitavana ja innostavana esimiehenä”.


title: Rainer Stahel

text: Stahel avioitui Bielefeldissä 26. helmikuuta 1918 berliiniläisen Ilse Reyscherin kanssa. Molemmat lapset syntyivät Turussa, ja perhe oli kirjoilla Helsingin saksalaisessa seurakunnassa. Stahel oli Suomen kansalainen ajalla 1. heinäkuuta 1921–14. joulukuuta 1934, joten hän jäi kantakortissaan suomalaiseksi reservinupseeriksi vuoden 1934 lopulle asti.


title: Rainer Stahel

text: Perheen muutettua takaisin Saksaan Stahel pestautui ensin asesuunnittelijaksi ja kansalaisuuden vaihduttua Luftwaffen aseupseeriksi. Sotilasura urkeni ensin Luftwaffen valvontakomission esikuntapäällikkönä vuoden 1940 Vichyn Ranskassa ja jatkui taisteluosaston komentajana Stalingradin lohkolla 25. syyskuuta 1942 – 31. tammikuuta 1943, mistä ylennettiin kenraalimajuriksi. Hän toimi arvostettuna ilmatorjunnan ylipäällikkönä Messinansalmella liittoutuneiden maihinnousun yhteydessä kesällä 1943. Stahel toimi samalla Rooman kaupungin komendanttina Italian antauduttua 10. syyskuuta 1943 ja ravisteli ohella Pyhän istuimen jalkoja holokausti-neuvonpidossa.


title: Rainer Stahel

text: Puna-armeijan vyöryessä Baltian Stahel toimi viisi päivää Vilnan kaupunkikomendanttina heinäkuussa 1944 ja ylennettiin kenraaliluutnantiksi 22. heinäkuuta 1944. Hänet siirrettiin Varsovan kaupunkikomendantiksi 25. heinäkuuta 1944, kun elokuussa alkoi koko kaupungin tuhoon johtanut kansannousu. Hän sai viimeisen komennuksensa komendantiksi Bukarestiin 26. elokuuta 1944, mutta joutui pari päivää myöhemmin romanialaisten joukkojen pidättämäksi. Romanialaiset puolestaan luovuttivat Stahelin sotavangiksi Neuvostoliittoon.


title: Rainer Stahel

text: Stahel kuoli eri lähteiden mukaan joko 1952 Vladimirin vankilassa tai sydänkohtaukseen 1955 Voikovon vankileirillä saatuaan tietää mahdollisesta siirrostaan Saksaan.


title: Pikaluistelu talviolympialaisissa 1968

text: X talviolympialaisissa Grenoblessa, Ranskassa vuonna 1968 järjestettiin pikaluistelussa kahdeksan kilpailutapahtumaa.


title: Summerland

text: Summerland oli yhdysvaltalainen draamasarja, jota tehtiin vuosina 2004–2005. Suomessa sarjaa on esittänyt SubTV. SubTV esitti jaksoja ensimmäisen kerran kesällä 2006 ja esitti uusintoja kesällä 2007.


title: Summerland

text: Sarja kertoo muotisuunnittelijasta nimeltä Ava Gregory (Lori Loughlin), joka elää onnellista elämää Kaliforniassa ystäviensä kanssa. Hänen siskonsa Karen ja hänen miehensä Bob kuolevat padon sortuessa ja heiltä jää kolme lasta orvoiksi. Avan matkustettua hautajaisiin Kansasiin hän saa kuulla Bobin veljeltä lasten jäävän hänen huostaansa. Uusi elämä lasten kanssa ei aina ole helppoa, mutta Avalla on ystäviä jotka ovat hänen tukenaan. Vähitellen lapset oppivat elämään ilman vanhempia, ja Avasta ja hänen ystävistään tulee heille läheisiä.


title: Veikko Ahvenainen

text: Veikko Armas Ahvenainen (s. 24. syyskuuta 1929 Kuopio) on suomalainen harmonikkataiteilija, säveltäjä, ja sanoittaja. Ahvenainen on harmonikansoiton Suomen mestari vuodelta 1957. Hän esiintyy edelleen ja arvioi itse olevansa 86-vuotiaana (vuonna 2015) vanhin esiintyvä konserttihanuristi. Hän on myös Suomen eniten levyttänyt artisti 1014 kappaleella.


title: Veikko Ahvenainen

text: Ahvenainen mainitsee konsertoivansa noin sata kertaa vuodessa Suomessa ja ulkomailla. Konserttimatkat Yhdysvaltoihin alkoivat vuonna 1966, mutta uransa kohokohtana hän on pitänyt esiintymistä Moskovan Tšaikovski-salissa 1970-luvun lopulla. 75-vuotishaastattelussaan vuonna 2004 hän sanoi keskittyvänsä tulevaisuudessa säveltämiseen ja konsertteihin, jolloin lavaesiintymisiin jää entistä vähemmän aikaa.


title: Veikko Ahvenainen

text: Ahvenaisen ensimmäinen levytys oli hänen itse säveltämänsä valssi "Muistoja Marseillesta" vuodelta 1955. Sen jälkeen hän on tehnyt useita satoja levytyksiä aina 2000-luvulle saakka, sekä klassista musiikkia että vanhaa tanssimusiikkia. Ahvenaisen yhdessä George de Godzinskyn kanssa tekemä albumi "La Cumparsita" nauhoitettiin vain hieman ennen de Godzinskyn kuolemaa.


title: Veikko Ahvenainen

text: Ahvenainen on soittanut uransa aikana kaikkien maamme sinfoniaorkestereiden solistina, kuten Helsingin, Tampereen, Lahden, Turun, Oulun ja Kuopion kaupunginorkestereiden kanssa. Hän esiintyi 1950-1960-luvulla usein Radio-orkesterin solistina George de Godzinskyn johdolla. Ahvenaisen solistinumeroina olivat muun muassa Pietro Deiron harmonikkakonsertot A-molli, E-molli ja D-duuri, Anthony Galla-Rinin harmonikkakonsertto, Paul Crestonin ja venäläisen Nikolai Tsaikinin konsertto kantaesityksinä Suomessa.


title: Veikko Ahvenainen

text: Ahvenainen on kirjoittanut lukuisia harmonikansoiton oppikirjoja. Hän on myös sanoittanut lauluja, muun muassa "Ei saavu hän", "Begin the Beguine", "Jezebel", "Muistoja Ukrainasta" ja "Sulkavan aalloilla", "Syksyn tullessa", "Jäppilän Jenni", "Sinivalkoinen soitin".


title: Veikko Ahvenainen

text: Ahvenainen kiersi yhtyeensä kanssa suomalaisia tanssipaikkoja 1950- ja 1960-luvuilla. Yhtyeen laulusolistina oli Kalevi Korpi. Vuonna 1984 Ahvenainen perusti Veikon Hanurikvartetin, jossa soittavat hänen lisäkseen Arto Kivekäs, Seppo Lankinen ja Jarmo Tinkala, jotka ovat aiemmin olleet Ahvenaisen oppilaina. Kvartetti teki 30-vuotiskiertueensa keväällä 2013.


title: Veikko Ahvenainen

text: Ahvenainen on saanut Pro Finlandia -mitalin vuonna 2010. Hän harrastaa 84-vuotiaana muun muassa maratonjuoksua, ja on juossut 31 täyspitkää maratonia, joista New Yorkissa 13 kertaa.


title: Veikko Ahvenainen

text: Ahvenainen solmi toisen avioliittonsa vuonna 2005 hanuristi Carina Nordlundin kanssa Björnan kirkossa.


title: Min-kiina

text: Min-kiina (, Pe̍h-oē-jī: Bân gú) on yleisnimitys muun muassa Kaakkois-Kiinassa Fujianissa ja Taiwanissa puhutuille kiinan murteille. Min-kielten puhujia on yli 70 miljoonaa. Min-kiina jaetaan minnaniin (eteläinen min), minbeihin (pohjoinen min), mindongiin (itäinen min) ja muihin alaryhmiin, joiden puhujat eivät ymmärrä toisiaan. Min-kielten puhujat ja mandariinikiinan puhujat eivät myöskään ymmärrä toisiaan, mutta min-kielet käyttävät mandariinin kanssa samaa kirjoitusjärjestelmää. Taiwanissa käytetään myös lähetyssaarnaajien saarelle 1800-luvulla tuomaa Pe̍h-oē-jī-romanisaatiota.


title: Foxfire

text: Foxfire voi tarkoittaa ainakin seuraavia:


title: Långnäs

text: Långnäs tarkoittaa ainakin seuraavia maantieteellisiä paikkoja:


title: Erkki Ainamo

text: Kaarlo (Kaarle) Erkki Ainamo (vuoteen 1925 Mannelin, vuosina 1925–1929 Pohjanheimo; 9. tammikuuta 1908 Helsinki – 16. syyskuuta 1974) oli suomalainen muusikko, pääasiassa sanoittaja. Hän on sanoittanut tai suomentanut noin 100 kappaletta, joista tunnetuimpia ovat ”Haavekuva”, ”Kylmää vettä”, ”Kohtaus kujassa”, ”Tango ruohikolla” ja ”Paimentytön sunnuntai”. Ainamo loi varsinaisesti uransa meriupseerina ja Yleisradiossa, mutta sanoittamisen lisäksi hän oli myös Suomen Elokuvasäveltäjät r.y:n (Säveltäjät ja sanoittajat ELVIS ry:n edeltäjä) ensimmäinen asiamies.


title: Henrik Flöjt

text: Henrik Flöjt (24. toukokuuta 1952 Kajaani – 26. syyskuuta 2005 Kajaani) oli suomalainen ampumahiihtäjä, maailmanmestari ja olympiamitalisti.


title: Henrik Flöjt

text: Henrik Flöjt edusti kotimaassa Kainuun Ärjyä, Kajaanin Suunnistajia ja Kainuun Hiihtoseuraa. Hänen isoveljensä Heikki Flöjt oli ampumahiihdon MM-mitalisti.


title: Kassakaappi

text: Kassakaappi on arvokkaan omaisuuden suojelemista varten suunniteltu kaappi. Kassakaappi on suunniteltu ja valmistettu suojelemaan omaisuutta murtoa, paloa tai muuta vahinkoa vastaan. Kassakaapit luokitellaan murto- tai paloluokkiin kansainvälisissä tutkimuslaitoksissa mm. ECB-S (European certification board - security systems). Murtoturvallisessa kassakaapissa on yleensä järeä lukkolaite, pelkästään paloturvallisessa kaapissa lukkolaitteella ei ole mitään vaatimuksia. Kassakaappi valmistetaan usein metallista, esimerkiksi teräksestä valamalla. Kassakaappeja valmistetaan myös palon- ja vedenkestäviksi. Kassakaappi voidaan kiinnittää tukevasti talon rakenteisiin, jotta sitä ei voi kuljettaa pois ja murtaa muualla. Kassakaappi voi olla myös niin painava, ettei sitä voi helposti kuljettaa. Kassakaappi kestää myös porausta tietyn aikaa.


title: Kassakaappi

text: Yleisimmin kassakaapeissa säilytetään arvoesineitä, kuten esimerkiksi rahoja, arvopapereita, sopimuspapereita, koruja sekä aseita.


title: Kassakaappi

text: Rahan kaappausten tai ryöstämisen estämiseksi voidaan käyttää myös aikaviivekaappeja tai -lokeroita. Näillä ei ole kassakaapin murtokestävyyttä, mutta niillä voidaan esimerkiksi vähentää kerralla kassassa olevan rahan määrää siirtämällä ylimääräiset setelit aikaviivelukolliseen lokeroon. Välisäilytyslokero voi sijaita kassakoneen vieressä, jolloin rahan siirtämiseksi suojaan ei tarvitse poistua myyntipisteestä tai avata kassakaappia tarpeettomasti kesken päivän.


title: Kassakaappi

text: Suomessa puolueeton taho, joka neuvoo kassakaapin ostamisessa, on Finanssialan keskusliitto.


title: Yhdysvaltain laivaston historia

text: Yhdysvaltain laivaston historia jakautuu kahteen pääaikakauteen: vanhaan laivastoon ("Old Navy"), joka oli pieni, mutta arvostettu purjealusten muodostama joukko sekä tunnettu myös Yhdysvaltain sisällissodan aikaisesta edistyneestä panssaroitujen laivojen käytöstä; sekä uuteen laivastoon ("New Navy"), joka syntyi 1880-luvun modernisointiohjelman tuloksena ja lopulta nosti Yhdysvaltain laivaston voimakkaimmaksi maailmassa.


title: Yhdysvaltain laivaston historia

text: Laivasto on itse asiassa vanhempi kuin Yhdysvallat valtiona, sillä vuonna 1775 siirtokuntien kongressi antoi päätöslauselman, jossa siirtokuntia kehotettiin rakentamaan ja varustamaan laivastoja. Tätä seurasi 26. elokuuta Rhode Islandin päätöslauselma, jossa päädyttiin Siirtokuntien laivaston perustamiseen. Sillä aikaa George Washington oli aloittanut laivojen hankkimisen, joista ensimmäinen oli kuunari "Hannah", jonka oston Washington kustansi omista varoistaan. "Hannah" otettiin käyttöön 5. syyskuuta 1775 Beverlyn satamassa Massachusettsissä. Kongressi päätti 13. lokakuuta ryhtyä varustamaan omia laivoja, joista ensimmäinen oli USS "Alfred" Philadelphiassa.


title: Yhdysvaltain laivaston historia

text: Vuoden 1776 puoliväliin mennessä useita laivoja aina fregatteja myöten oli rakenteilla. Mutta niiden tehokkuus oli rajallinen, eikä niillä ollut mahdollisuuksia Royal Navyä vastaan ja lähes kaikki laivat upotettiin tai vallattiin vuoteen 1781 mennessä. Kaapparilaivat menestyivät hiukan paremmin ja 1 697 kaapparilupaa myönnettiin. Tunnetuimpia amerikkalaisia vapaussodan laivastosankareita oli John Paul Jones, jonka laiva USS "Bonhomme Richard" valtasi brittiläisen HMS "Serapisin" Flamborough Headin taistelussa.


title: Yhdysvaltain laivaston historia

text: Vapaussodan päätyttyä Siirtokuntien laivasto hajotettiin täydellisesti osavaltioiden liiton hajanaisuuden ja rahanpuutteen takia sekä tavoitteiden siirtymisen sodasta rauhaan ja ulkopolitiikasta sisäpolitiikkaan. Vasta myöhemmin huomattiin tarve pystyä puolustamaan kauppalaivastoa erilaisia uhkia kuten barbareskivaltioiden merirosvoja ja brittejä vastaan.


title: Yhdysvaltain laivaston historia

text: Vuonna 1794 kongressi antoi valtuutuksen rakennuttaa kuusi fregattia, joista yksi oli myöhemmin kuuluisa "Old Ironsides" USS "Constitution", joka laskettiin vesille 1797. Fregateille löytyi pian käyttöä, kun Yhdysvaltain ja Ranskan suhteet kiristyivät julistamattomaksi merisodaksi ("Quasi-War"). Samaan aikaan barbareskivaltiot kaappasivat amerikkalaisia kauppalaivoja tai niille oli maksettava lunnaita.


title: Yhdysvaltain laivaston historia

text: Selkkaus Ranskan kanssa sovittiin, mutta barbareskiongelma jatkui. Ensimmäisessä barbareskisodassa USS "Philadelphia" menetettiin maureille, mutta yhdysvaltalaiset onnistuivat räjäyttämään sen myöhemmin Stephen Decaturin johdolla. Merijalkaväki teki maihinnousun "Tripolin rannoille" (viittaa merijalkaväen hymniin) vuonna 1805 vallaten Dernan kaupungin (ensimmäinen Yhdysvaltain koskaan valloittama kaupunki). Tämä vakuutti barbareskihallitsijat rauhanneuvotteluihin.


title: Yhdysvaltain laivaston historia

text: Myöhemmin laivastoa supistettiin taloudellisista syistä ja suuremmista laivoista siirryttiin rannikkokäyttöön tarkoitettuihin tykkiveneisiin. Tämä ratkaisu osoitti huonot puolensa vuosikymmenen kuluessa.


title: Yhdysvaltain laivaston historia

text: Vuoden 1807 Cheasapeake-Leopardin selkkauksessa HMS "Leopard" vaati, että USS "Chesapeaken" olisi suostuttava tarkastukseen. Epäiltiin laivalla olevan Yhdistyneen kuningaskunnan kansalaisia, jotka voitaisiin pakko-ottaa Kuninkaalliseen laivastoon. "Leopard" aiheutti "Chesapeakelle" pahoja vaurioita tämän kieltäytyessä tarkastuksesta. Samankaltaisten selkkausten toistumisen seurauksena maiden välit kiristyivät ja kesäkuussa 1812 Yhdysvallat julisti sodan Yhdistyneelle kuningaskunnalle.


title: Yhdysvaltain laivaston historia

text: Sotaa odotettiin käytävän enimmäkseen merellä ja alun epäröinnin jälkeen Yhdysvaltain pienikokoinen laivasto lähti merelle kohdakseen 50 kertaa suuremman vastustajansa. Kahden kuukauden kuluttua USS "Constitution" kohtasi HMS "Guerrieren" ja tuhosi sen taistelussa, jossa "Guerrieren" miehistö tyrmistyi huomatessaan, että tykinkuulat kimposivat "Constitutionin" epätavallisen vahvasta tammirungosta, josta seurasi lempinimi "Vanha rautakylki" ("Old Ironsides"). Muitakin yksittäisten laivojen voittamia taisteluja seurasi ja lopulta brittifregattien kapteeneja käskettiin olemaan ryhtymättä taisteluun yhdysvaltalaisten kanssa.


title: Yhdysvaltain laivaston historia

text: Yhdysvaltalaiset voittivat myös Erie-järven taistelun, mutta laivasto ei silti pystynyt estämään brittien maihinnousua ja Washingtonin polttamista.


title: Yhdysvaltain laivaston historia

text: Sodan jälkeen laivaston saavutukset realisoituivat parempana rahoituksena ja useiden uusien laivojen rakentamiseen ryhdyttiin, kuten ensimmäinen ja ainoa linjalaiva USS "Independence". Suurten laivojen kustannukset olivat kuitenkin kohtuuttomia ja monet laivat odottivat puolivalmiina telakoilla seuraavaa sotaa kunnes lopulta purjelaivojen aikakausi päättyi. Laivaston pääkalustona oli edelleen fregatit seuraavat 30 vuotta kestäneen rauhan ajan.


title: Yhdysvaltain laivaston historia

text: Ensimmäiset höyryvoimakokeilut sijoittuvat tälle ajanjaksolle ja vuonna 1845 perustettiin Yhdysvaltain laivastoakatemia.


title: Yhdysvaltain laivaston historia

text: Laivasto osallistui kahteen operaatioon Meksikon–Yhdysvaltain sodassa: maihinnousujoukkojen kuljetukseen Veracruzin ja Méxicon valtauksissa sekä sen laivat osallistuivat Kalifornian alueen vaatimiseen.


title: Yhdysvaltain laivaston historia

text: Huomattava tapahtuma oli myös laivaston kommodori Matthew Perryn johdolla Japaniin vuonna 1853 tekemä vierailu, jonka seurauksena japanilaiset lopettivat 300 vuotta kestäneen eristäytymisensä ja allekirjoittivat ystävyyssopimuksen Yhdysvaltain kanssa.


title: Yhdysvaltain laivaston historia

text: Paraguayn retki vuonna 1858 vei laivaston vaatimaan hyvitystä ja pahoittelua Paraguayan hallitukselta vuonna 1855 tapahtuneesta USS "Water Witchin" tulituksesta.


title: Yhdysvaltain laivaston historia

text: Yhdysvaltojen sisällissodan alkaminen kiihdytti purjelaivoista muodostuvan laivaston loppua. Pohjoisvaltiot polttivat Norfolkissa olevat laivansa 20. huhtikuuta 1861 estääkseen niiden joutumisen Etelävaltioiden haltuun. Osa laivoista ei kuitenkaan tuhoutunut täydellisesti.


title: Yhdysvaltain laivaston historia

text: Fregatti USS "Merrimack" oli upotettu niin kiireellä, että sen runko ja höyrykone olivat lähes ehjiä, joten etelävaltiolaisen Stepen Malloryn ehdotuksesta se nostettiin ja sen ylärakenteet panssaroitiin. Tuloksena syntynyt laiva sai nimekseen CSS "Virginia". Samaan aikaan pohjoisvaltiolainen John Ericsson sai rahoituksen samankaltaisen USS "Monitor" -aluksen rakentamiseen. Nämä kaksi laivaa kohtasivat "Hampton Roadin taistelussa" alkuvuodesta 1862, mutta tuntien taistelun jälkeen päätyivät molemmat vetäytymään lopputuloksen jäädessä ratkaisemattomaksi. Kuitenkin oli selvää, ettei yksikään puurakenteiden alus olisi selvinnyt taistelusta, joten taistelun kulku ja sen vaikutukset olivat ympäri maailman laivastoupseerien mielenkiinnon kohteena.


title: Yhdysvaltain laivaston historia

text: Sisällissodan laivasto-operaatiot koostuivat pääasiassa Pohjoisvaltioiden suorittamasta Etelävaltioiden satamien saarrosta sekä hyökkäyksistä linnoituksia vastaan. Joitakin operaatioita suoritettiin myös Mississippi-joella. Lisäksi Etelävaltiot suorittivat operaatioita kaapparialuksilla ja saarronmurtajilla, jotka pyrkivät välttelemään niitä jahtaavia pohjoisvaltiolaisia fregatteja. Etelävaltioiden käyttöönsä kaappaama sukellusvene H. L. Hunley oli ensimmäinen sukellusvene, joka upotti vihollisaluksen, kuitenkin itse tuhoutuen.


title: Yhdysvaltain laivaston historia

text: Sodan jälkeen laivasto päästettiin taantumaan ja sisällissotaan osallistuneet laivat romutettiin tai myytiin. Laivaston miesmäärä putosi nopeasti 2 000 upseeriin ja 10 000 miehistöön kuuluvaan. Suurimmaksi osaksi tämä oli odotettua. Paljon yhdysvaltalaisia kauppa-aluksia oli siirretty muiden valtioiden lippujen alle suojaan etelävaltiolaisilta kaappareilta ja loput yhdysvaltalaiset kauppalaivat nauttivat "pax Britannicasta", joka oli tehnyt merirosvouden harvinaiseksi. Lisäksi maahanmuutto ja laajentuminen länteen jatkui jälleen ja kiinnittivät valtion huomion.


title: Yhdysvaltain laivaston historia

text: Myös ulkomaiden satamissa vierailevien upseerien ja miehistön moraali oli ymmärrettävästi alhainen, sillä heille oli selvää, etteivät heidän puiset laivansa selviäisi kauan mahdollisessa sodassa. Yksi taantuman pohjanoteerauksista oli vuonna 1879, kun Yhdysvallat yritti välittää Tyynenmeren sodassa Chilen, Perun ja Bolivian välillä, jolloin chileläinen amiraali uhkasi lähettää Yhdysvaltain laivat valtameren pohjaan. Chilen laivaston kahdella uudella brittiläisten rakentamalla taistelulaivalla se olisi ollut mahdollista.


title: Yhdysvaltain laivaston historia

text: Muutamat laivastoupseerit esittivät 1880-luvun alussa huolensa maan haavoittuvuudesta, mutta heidät hiljennettiin kritiikillä tai jätettiin huomioimatta. Kuitenkin 1897 laivastolla oli puoli tusinaa suurta, modernia sotalaivaa ja lisää rakenteilla. Muutos tapahtui niin nopeasti, että ryhdyttiin puhumaan "Uudesta laivastosta".


title: Yhdysvaltain laivaston historia

text: Neuvoa-antavan paneelin suosituksesta vuonna 1882 laivastoministeri pyysi kongressilta rahoitusta nykyaikaisten laivojen rakentamiseen. Aluksi pyyntö hylättiin, mutta 1883 kongressi myönsi rahoituksen kolmen pienen teräsristeilijän rakentamiseen (USS "Chicago", USS "Boston" ja USS "Atlanta"). Lisääntynyt kiinnostus merentakaisiin alueisiin, kuten Samoaan ja Väli-Amerikkaan (jossa oli alkamassa kanavanrakennussuunnitelmia) sekä muiden maiden laivastohankkeet antoivat vauhditusta Yhdysvaltain laivaston uudistamiselle.


title: Yhdysvaltain laivaston historia

text: Alfred Thayer Mahanin kirja "The Influence of Sea Power upon History, 1660-1783", joka julkaistiin 1890, vaikutti suuresti laivasto-ohjelman hyväksyntään siviilihallinnossa ja yleisen mielipiteen myötämielisyyteen. Uudisalueiden loputtua jotkut yhdysvaltalaiset kiinnostuivat alueista mantereen ulkopuolella, kuten Karibia, Havaiji ja Tyynenmeren alue, ja kutsumusmanifesti-doktriinin ("Manifest Destiny") ollessa filosofisena oikeutuksena, monet pitivät laivastoa oleellisena osana doktriinin toteuttamisessa Amerikan mantereen ulkopuolella.


title: Yhdysvaltain laivaston historia

text: Loppupuolella 1890-lukua kertyneet jännitteet lopulta purkautuivat, kun USS "Maine" räjähti Havannan satamassa. Vaikka räjähdys lähes varmasti johtui tulipalosta laivassa, niin asiasta syytettiin espanjalaisia ja apulaislaivastoministeri Theodore Roosevelt määräsi laivaston kaikessa hiljaisuudessa valmistautumaan hyökkäykseen. Kun Yhdysvaltain-Espanjan sota julistettiin huhtikuussa 1898, laivaston Aasian laivue lähti välittömästi Hongkongista kohti Filippiinejä hyökäten ja voittaen Espanjan laivaston Manila Bayn taistelussa. Muutamaa viikkoa myöhemmin Atlantin laivasto tuhosi espanjalaiset alukset Karibianmerellä Santiago de Cuban taistelussa.


title: Yhdysvaltain laivaston historia

text: Laivaston saamat kokemukset sodasta olivat rohkaisevia, olihan se voitollinen, ja varoittavia, sillä vastustajan laivasto oli yksi heikoimmista modernien laivastojen joukossa. Manila Bayn hyökkäys oli erittäin riskialtis. Jos yhdysvaltalaiset laivat olisivat vahingoittuneet vakavasti tai niiltä olisi loppuneet tarvikkeet, niin ne olisivat olleet tuhansien kilometrien päässä turvasta. Tämä havainto vaikutti syvällisesti laivaston strategiaan seuraavien vuosikymmenten aikana.


title: Yhdysvaltain laivaston historia

text: Sattumien kautta uuden laivaston innokkain poliittinen kannattaja, Theodore Roosevelt, astui presidentin virkaan vuonna 1901. Hänen hallintonsa lisäsi laivaston alusmäärää ja sekaantui Karibianmeren ja Väli-Amerikan politiikkaan interventioin vuosina 1901, 1902, 1903 ja 1906.


title: Yhdysvaltain laivaston historia

text: Venäjän-Japanin sota vuonna 1905 ja HMS "Dreadnoughtin" käyttöönotto seuraavana vuotena kiihdytti rakennusohjelmaa. Vuoden 1907 lopussa Rooseveltilla oli 16 uutta taistelulaivaa suuressa valkoisessa laivastossa ("Great White Fleet"), jonka hän lähetti risteilylle ympäri maailman. Tämä oli nimellisesti rauhanomainen ja arvokas harjoitus laajentuvalle laivastolle, mutta myös poliittisesti tärkeä voimannäyttö Yhdysvaltain laivastosta.


title: Yhdysvaltain laivaston historia

text: Risteilyllä oli toivottu vaikutus ja Yhdysvaltoja pidettiin sen jälkeen entistä merkittävämpänä merivaltana. Kuitenkin seuranneet Taftin ja Wilsonin hallintokaudet epäonnistuivat laivaston kehittämisessä ja ensimmäisen maailmansodan alkaessa laivastolla ei ollut riittävää voimaa eikä uskottavuutta verrattuna Yhdistyneen kuningaskunnan tai Saksan laivastoon taatakseen presidentti Wilsonin haluaman puolueettomuuden.


title: Yhdysvaltain laivaston historia

text: Huolimatta Yhdysvaltain puolueettomuusjulistuksista ja saksalaisten vastuuvelvollisuudesta rajoittamattomasta sukellusvenesodastaan vuonna 1915 "Gulflight" ja tunnetumpi "Lusitania" upotettiin. Yhdysvaltain reaktio oli harkita laivastomäärärahojen kasvattamista, vaikkakin lakiesityksestä keskusteltiin kuusi kuukautta kongressissa ennen kuin se hyväksyttiin. Kun Yhdysvallat liittyi sotaan vuonna 1917, niin laivaston roolina oli pääasiassa toimia saattue- ja joukkojenkuljetustehtävissä sekä osallistui Pohjanmeren miinoittamiseen.


title: Yhdysvaltain laivaston historia

text: Lyhyen demobilisaatiovaiheen jälkeen useat valtiot aloittivat rajun asevarustelun, jonka rajoittamiseksi pidettiin vuonna 1921 Washingtonin laivastokokous, josta tuloksena syntyi Yhdeksän vallan sopimus, Sopimus laivastoaseistuksen rajoittamisesta sekä rajoituksia sukellusveneiden ja taistelukaasujen käyttöön. Rajoitussopimuksessa määriteltiin tarkkaan laivojen koot ja määrät eri sopijavaltioille, jonka seurauksena useita laivoja romutettiin sopimuksen täyttämiseksi.


title: Yhdysvaltain laivaston historia

text: Yksi seuraus sopimuksesta oli kevyiden risteilijöiden ja lentotukialusten kehittäminen. Yhdysvaltain ensimmäinen lentotukialus, muunnettu hiililaiva USS "Langley" otettiin käyttöön 1922 ja sitä seurasi pian USS "Lexington" ja USS "Saratoga", joiden alun perin piti olla taisteluristeilijöitä ennen kuin sopimus kielsi niiden lisärakentamisen.


title: Yhdysvaltain laivaston historia

text: Kilpailuhenki jäi kytemään ja uudessa kokouksessa vuonna 1927 ei onnistuttu sopimaan käytettyjen porsaanreikien tukkimisesta. Vuoden 1929 jälkeisen talouslaman aiheuttamat säästötoimet vähensivät uusien laivojen rakentamista ja 1930 Lontoon laivastokokous tuotti Lontoon laivastosopimuksen, joka paransi anglo-amerikkalaisia suhteita, mutta jonka tuotokset pian jäivät eri maissa valtaa ottaneiden kansallismielisten voimien varjostamaksi. Yhdysvalloissa käynnistettiin vuodesta 1934 alkaen säännöllinen ohjelma alusten rakentamiseksi ja modernisoimiseksi. Laivaston varustautumista helpotti, kun jälleen entisestä laivastoministeristä Franklin D. Rooseveltistä tuli presidentti.